Cuai dan Tamak Menjadi Punca 250 Pelajar Terkorban - Tragedi Kapal MV Sewol

Pada tanggal 16 April 2014, seluruh dunia terutamanya Korea Selatan dikejutkan dengan satu kejadian yang menyayat hati. Kejadian yang dianggap sebagai tragedi maritim terburuk Korea Selatan itu telah meragut lebih daripada 300 nyawa, sebahagian besarnya adalah pelajar sekolah menengah.

Apa yang lebih menyedihkan, kejadian malang ini berpunca daripada kelalaian manusia itu sendiri. Berikut adalah kisah mengenai tragedi kapal kargo MV Sewol yang karam di Korea Selatan.

Kira-kira pukul 8.30 pagi pada 16 April 2014, kapal MV Sewol telah memasuki Terusan Maenggol di perairan selatan Korea Selatan. Kapal itu dalam perjalanan dari Icheon menuju ke Pulau Jeju. Sebelum itu, MV Sewol pernah berlayar melalui perairan yang sama.

10 minit kemudian, satu pusingan yang dibuat secara tiba-tiba telah menyebabkan feri itu menjadi condong. Para kelasi kapal mula keluar dari kabin mereka apabila menyedari bahawa kapal itu sedang menyenget. Pada pukul 8.50 pagi, MV Sewol sudah condong sebanyak 30 darjah dan bekalan lampu sudah terpadam.

Kapten kapal yang berada di kabin persendiriannya semasa kejadian juga bergegas naik ke bilik kawalan bersama pembantu dan kelasi kapal lain. Pada ketika itu, ketua jurutera sudahpun mematikan enjin. Apabila enjin dimatikan, MV Sewol sudah tidak dapat mengubah arah dan mula hanyut ke tepi.

Kapten dan kelasi kapal yang lain memberikan arahan kepada semua penumpang untuk memakai jaket keselamatan dan berada di kabin masing-masing. Pada pukul 9.30 pagi, seramai 150-160 penumpuang dan kelasi kapal telah melompat ke dalam laut untuk menyelamatkan diri. MV Sewol mengambil masa sekitar dua jam setengah untuk tenggelam sepenuhnya.

Kelas di Sekolah Menengah Danwon dipenuhi dengan peringatan bagi pelajar yang terkorban

Secara keseluruhannya, seramai 304 orang penumpang dan anak kapal mati dalam bencana MV Sewol ini manakala 172 yang lain berjaya diselamatkan. Daripada 304 mangsa, seramai sembilan masih lagi belum ditemui dan dianggap meninggal dunia.

Daripada 304 mangsa juga, seramai 254 orang mangsa terdiri daripada pelajar sekolah menengah dan guru dari Sekolah Menengah Danwon di bandar Ansan.

Namun, terdapat beberapa perkara yang menjadi persoalan ramai. Antara mangsa-mangsa paling awal yang berjaya diselamatkan ialah kapten kapal, ketua jurutera, ketua kelasi dan timbalannya.

Kapten kapal dan para petugas yang lain telah menyelamatkan diri masing-masing dari kapal yang sedang karam setelah mengeluarkan arahan supaya para penumpang berada di tempat masing-masing. Mereka membiarkan mangsa tenggelam bersama-sama MV Sewol.

Siasatan rasmi telah mendedahkan bahawa kesilapan dan kelalaian manusia memainkan peranan penting dalam tragedi kapal MV Sewol. Kesilapan ini bukan sahaja menyebabkan kapal itu tenggelam tetapi juga menyebabkan jumlah korban menjadi begitu tinggi.

Menurut laporan rasmi lagi, kesilapan utama dan terbesar adalah "percubaan untuk membelok kapal secara tidak munasabah" yang menyebabkan kapal itu condong sebelum terbalik.

Selain itu, beberapa lagi punca menyebabkan terjadinya kejadian malang ini adalah:

Pada mulanya, waran tangkap telah dikeluarkan kepada pengendali keselamatan muatan dan pemeriksa kapal. Selain itu, 15 orang anak kapal yang bertanggungjawab juga telah ditahan dan dituduh sebagai cuai.

Mahkamah Daerah Gwangju telah menjatuhkan hukuman penjara selama 36 tahun kepada kapten kapal. Hakim mengatakan bahawa kapten kapal bukan satu-satunya orang yang bertanggungjawab atas kematian penumpang MV Sewol.

Ketua Jurutera MV Sewol pula dijatuhkan hukuman penjara selama 30 tahun. 13 orang anak kapal yang lain dijatuhkan hukuman sehingga 20 tahun penjara atas tuduhan pengabaian dan melanggar undang-undang maritim.

CEO syarikat kargo juga didapati bersalah kerana membawa muatan berlebihan dan dipenjara selama 10 tahun. Enam orang pekerja syarikat itu juga dijatuhkan hukuman penjara.

Setelah membuat rayuan pada tahun 2015, hukuman kapten kapal dikurangkan kepada 25 tahun (penjara seumur hidup) manakala 13 anak kapal yang lain dikurangkan kepada 12 tahun. Hukuman ketua jurutera juga dikurangkan kepada 10 tahun dan CEO syarikat kargo kepada tujuh tahun sahaja.

Kajian jelas menunjukkan bahawa kemalangan MV Sewol ini berpunca daripada kesilapan manusia. Pengajaran paling tragis mengenai kemalangan ini adalah hakikat bahawa beratus-ratus kanak-kanak mati akibat menerima arahan yang silap.

Tambahan pula, gagal mematuhi peraturan dan kurang prosedur keselamatan juga menyumbang kepada kemalangan ini. Beberapa lagi pengajaran yang telah diambil daripada tragedi MV Sewol seperti :


Bagaimana Tumpahan Minyak Di Lautan Dibersihkan?

"Tumpahan minyak" secara harfiahnya bermaksud penumpahan cecair hidrokarbon petroleum ke dalam ekosistem laut atau daratan.

Antara kes tumpahan minyak yang paling terkenal dalam sejarah termasuklah insiden tumpahan minyak Exxon Valdez di Alaska pada tahun 1989.

Insiden itu masih dikenali sebagai salah satu tumpahan minyak terburuk dalam sejarah industri petroleum, diikuti oleh Gulf of Mexico atau tumpahan Deep Water Horizon pada tahun 2010.

Walaupun insiden-insiden ini adalah bencana besar yang mendapat perhatian antarabangsa dan mencetuskan kemarahan global, dilaporkan terdapat 20,000 tumpahan minyak lain setiap tahun di seluruh dunia.

Tumpahan minyak adalah hasil daripada kemalangan semula jadi dan juga buatan manusia. Dalam kes faktor semula jadi, tumpahan minyak boleh terjadi akibat badai di lautan.

Insiden tumpahan minyak paling kerap berlaku disebabkan oleh kemalangan melibatkan saluran paip, kilang penapis, tangki, tong, pusat simpanan dan pelantar penggerudian.

Ia juga boleh berlaku akibat kecuaian pengendalian peralatan, peralatan tidak berfungsi atau kerosakan yang sengaja dilakukan oleh pengganas, aktiviti ketenteraan atau pembuangan haram.

Adalah penting untuk mengetahui tentang kesan minyak bergantung pada jenis minyak yang tertumpah.

Semua tahu bahawa minyak dan air tidak akan bercampur dan secara dasarnya, minyak terapung di atas air (air masin) tetapi dalam kes-kes yang jarang, minyak-minyak yang lebih berat mungkin tenggelam di dalam air.

Sebaik sahaja minyak tumpah, ia mula tersebar ke dalam air. Dan ketika ia menjadi rata secara perlahan-lahan, ia akan membentuk lapisan nipis.

Akhirnya, lapisan ini menjadi semakin tebal dan membentuk air yang berkilau-kilauan.

Bukan tumpahan minyak sahaja yang menyebabkan bahaya kepada alam sekitar dan kehidupan marin, tetapi juga operasi pembersihan.

Apabila bersentuhan dengan hidupan marin, minyak akan membahayakan bahagian dalaman dan juga luar hidupan tersebut.

Oleh kerana minyak mempunyai unsur-unsur yang beracun, ia boleh membahayakan diri secara dalaman melalui penyedutan dan secara luaran melalui sentuhan kulit serta kerengsaan mata.

Minyak juga meliputi lapisan bulu burung dan haiwan lain, sekaligus menghalang homeostasis haiwan tersebut (pengawalan suhu badan).

Oleh kerana sebahagian besar daripada minyak terapung di lautan, memerang laut dan burung laut adalah haiwan yang paling banyak terjejas kerana bersentuhan dengan air di permukaan.

Terdapat pusat pemulihan di AS untuk menjaga burung dan mamalia yang telah terdedah kepada jumlah minyak yang terlalu banyak.

Seperti yang dinyatakan di atas, terdapat pelbagai jenis minyak yang wujud ketika ini, maka setiap satu daripadanya memberikan kesan yang berbeza kepada lautan dan juga hidupan laut.

Minyak seperti diesel dan petrol dikenali sebagai minyak ringan. Berita baik akibat tumpahan minyak jenis ini adalah ia mudah menguap pada suhu normal selepas tumpahan berlaku.

Ini bermakna bahawa minyak jenis ini tidak akan kekal dalam badan air untuk jangka masa yang panjang, tetapi sesetengah minyak ringan mudah meletup dan toksik.

Ini bermakna ia boleh membunuh mana-mana makhluk laut hanya yang bersentuhan dengannya. Ia juga berbahaya bagi manusia yang menghirup asap beracunnya.

Minyak bunker adalah minyak yang digunakan untuk mengisi kapal dan dikenali sebagai minyak yang lebih berat. Ia berwarna hitam, melekat dan boleh bertahan dalam air untuk tempoh yang lebih lama sehinggalah dihapuskan.

Walaupun ia berketahanan tinggi, namun minyak bunker kurang toksik jika dibandingkan dengan minyak ringan.

Ancaman jangka pendek yang disebabkan oleh minyak jenis ini adalah ialah ia menyelaputi badan haiwan atau ikan serta membuatkan haiwan lemas.

Selepas beberapa hari dan minggu berlalu, minyak jenis ini biasanya mengeras dan menjadi serupa dengan asfalt (salah satu bahan digunakan untuk membina jalan raya).

Kemudaratan jangka panjang adalah minyak jenis ini boleh menyebabkan tumor di mana sebaik sahaja ia menyelaputi burung, ia boleh menyebabkan hipotermia dan kematian kerana ia menghalang homeostasis.

Pembersihan tumpahan minyak bergantung kepada jenis minyak, lokasi dan keadaan cuaca.

Tumpahan minyak mentah memerlukan dua pendekatan pembersihan yang berbeza, berbanding minyak halus yang hanya memerlukan satu pendekatan.

Tumpahan minyak dalam air laut dan air tawar juga adalah berbeza.

Keadaan cuaca seperti suhu udara dan air, kelajuan angin dan arahnya, arus, pasang surut, dan kehadiran ais semuanya menjejaskan proses pembersihan.

Sekiranya tumpahan minyak tidak berlaku berhampiran pantai atau menjejaskan industri marin, sebaiknya dibiarkan sahaja agar ia tersebar secara semula jadi.

Seperti yang dijelaskan, minyak ringan meruap dengan cepat, maka tumpahan minyak ini dibiarkan begitu sahaja.

Angin, matahari, ombak dan arus akan menangani minyak ini secara semula jadi. Ia mungkin kedengaran seperti tidak bertanggungjawab, tapi terdapat banyak lagi teknik pembersihan, termasuklah:

Tumpahan minyak dikelilingi oleh "boom", sejenis halangan terapung sementara yang digunakan untuk mencegah minyak daripada tersebar ke pantai, pelabuhan dan tanah rawa.

Ia juga untuk mengasingkan lapisan minyak dan menyerap minyak masuk ke dalamnya. Setelah tumpahan minyak "dikepung" peranti ini, ia kemudiannya dikumpulkan menggunakan peralatan yang dikenali sebagai skimmer.

Skimmmer ini digunakan di dalam sempadan yang dibentuk oleh boom bagi menyedut minyak masuk ke dalam tangki simpanan.

Selepas proses ini, pekerja menggunakan penyerap untuk menyerap minyak yang tersisa. Penyerap ini datang dalam tiga jenis iaitu penyerap organik seperti straw, jerami, gambut lumut dan habuk papan.

Penyerap bukan organik semulajadi adalah tanah liat, abu gunung berapi dan pasir manakala penyerap sintetik adalah polipropilena dan polietilena.

Dispersan adalah cecair atau gas yang digunakan untuk menyebarkan zarah kecil dalam medium.

Teknik ini paling berkesan apabila digunakan dalam beberapa jam selepas tumpahan minyak berlaku. Malangnya, bahan-bahan ini tidak boleh digunakan untuk semua jenis tumpahan minyak.

Dispersan berguna untuk mencegah minyak daripada memasuki ekosistem penting, tetapi kerana ia adalah bahan kimia, ia juga boleh memasuki rantai makanan dan menyebabkan kemudaratan.

Ini adalah kaedah yang agak serupa dengan dispersan, tetapi secara semula jadi.

Dengan menambah nitrogen dan fosforus, ia akan merangsang pertumbuhan mikroorganisma yang secara semula jadi memecahkan minyak menjadi asid lemak dan karbon dioksida.

Walaupun ada teknik yang telah ditetapkan untuk membersihkan tumpahan minyak, adalah lebih baik untuk kita menghalangnya daripada berlaku secara sepenuhnya.

Undang-undang dan peraturan yang stabil mengenai industri petroleum boleh mencegah kemalangan buatan manusia yang menyebabkan pencemaran tumpahan minyak yang serius.

Ini juga akan membantu melindungi keseluruhan ekosistem marin, dari burung dan ikan ke tumbuhan akuatik dan mikroorganisma penting.


Mengapa Bersenam Sebelum Sarapan Pagi Adalah Lebih Baik

Bersenam adalah disyorkan untuk orang yang mempunyai berat badan berlebihan atau obes. Ia adalah salah satu cara untuk mengurangkan risiko bagi mengalami diabetes tahap 2 (kencing manis) dan penyakit kardiovaskular (masalah berkaitan jantung dan saluran darah).

Kebanyakan orang tidak mempunyai masa untuk bersenam walaupun mereka mahu melakukannya. Jadi, mencari cara untuk meningkatkan manfaat bersenam adalah penting. Kini, penyelidikan terbaru telah menemui cara untuk meningkatkan manfaat bersenam, hanya dengan pemilihan masa yang sesuai.

Untuk menjelaskan bagaimana ia berfungsi, adalah lebih baik untuk mengetahui serba sedikit mengenai insulin. Insulin adalah hormon yang membantu mengawal tahap gula dalam darah. Salah satu kesan utama insulin selepas makan adalah untuk membolehkan gula dalam darah disalurkan ke dalam otot, sekali gus disimpan dan digunakan sebagai bahan bakar dalam bentuk tenaga.

Apabila seseorang itu jarang bersenam, mereka akan cenderung untuk memiliki berat badan berlebihan atau obes. Ini bermakna tubuh mereka perlu menghasilkan lebih banyak insulin untuk hormon menjalani proses penting ini.

Disebabkan itu juga, tubuh mereka akan menjadi kurang sensitif terhadap insulin. Ini adalah salah satu sebab mengapa berat badan berlebihan atau obes meningkatkan risiko bagi seseorang itu terkena diabetes tahap 2 atau penyakit kardiovaskular.

Salah satu manfaat utama bersenam adalah untuk meningkatkan tindak balas badan kita terhadap insulin dan membolehkan badan mengawal tahap gula dalam darah dengan lebih baik. Ini menjelaskan mengapa waktu makan kita mempunyai kaitan dengan kepentingan bersenam dalam proses tubuh memberi respon kepada insulin.

Kajian yang dilakukan adalah berdasarkan proses senaman yang diselia selama enam minggu. Ia merangkumi senaman berbasikal selama 50 minit, tiga kali seminggu.

Dalam kumpulan pertama yang terdiri daripada lelaki obes dan mempunyai berat badan berlebihan, mereka melakukan senaman ini sebelum sarapan (seperti berpuasa kerana tidak makan semalaman). Kumpulan ini menunjukkan tindak balas insulin yang lebih baik selepas bersenam. Ini bermakna, badan mereka menghasilkan kurang insulin untuk mengawal tahap gula dalam darah.

Bagi kumpulan kedua yang membuat senaman selepas sarapan, mereka tidak menunjukkan sebarang peningkatan dalam tindak balas insulin dalam badan.

Kumpulan pertama yang bersenam sebelum sarapan pagi juga membakar dua kali ganda jumlah lemak berbanding kumpulan kedua. Bukti yang menunjukkan pembakaran lemak yang tinggi ini mungkin menjelaskan mengapa kumpulan pertama mempunyai manfaat bersenam yang lebih baik.

Ramai yang salah faham bahawa bersenam dalam keadaan berpuasa boleh meningkatkan kadar pembakaran lemak dan menjurus kepada penurunan berat badan yang lebih banyak. Sebenarnya, faktor paling penting untuk menurunkan berat badan adalah keseimbangan tenaga.

Keseimbangan tenaga yang dimaksudkan adalah jumlah tenaga yang diperolehi melalui makan dan minum, ditolak dengan jumlah tenaga yang digunakan oleh tubuh dan sebahagiannya melalui senaman.

Beberapa kajian juga menunjukkan bahawa bersenam tanpa mengambil sarapan pagi sama ada sebelum atau selepas akan menghasilkan keseimbangan tenaga yang lebih negatif.

Ini bermakna, bersenam sebelum sarapan pagi boleh meningkatkan kadar pembakaran lemak tetapi tidak menurunkan berat badan yang banyak. Jika digabungkan senaman sebelum sarapan dan keseimbangan tenaga (pengambilan atau penggunaan tenaga) yang betul mungkin mampu menurunkan berat badan yang lebih.

Kini, pengkaji akan melakukan kajian yang sama terhadap kaum wanita pula bagi memastikan kesannya adalah sama. Sebelum ini, telah diketahui bahawa lelaki mahupun wanita yang mengambil sarapan sebelum bersenam akan mengurangkan proses pembakaran lemak.

Kajian ini juga hanya berpandukan senaman berintensiti sederhana seperti berbasikal dan jogging. Keputusan ini tidak semestinya sama bagi senaman intensiti tinggi atau mengangkat berat (weight lifting).

Jelas sekali melalui kajian yang dilakukan, anda disarankan untuk bersenam terlebih dahulu sebelum mengambil sarapan pagi tetapi jangan meninggalkannya. Ia membantu anda mengurangkan peningkatan risiko penyakit berbahaya seperti diabetes tahap 2.

2. Bersenam tanpa sarapan pagi adalah tidak baik untuk badan


Sindrom Paruresis: Fobia Untuk Membuang Air di Tandas Awam

Kita seharusnya bersyukur di zaman kini kemudahan tandas awam boleh didapati di hampir kesemua tempat. Sekiranya anda dalam perjalanan, bolehlah singgah di kawasan RnR di lebuh raya, stesyen minyak, masjid (bagi yang Muslim) dan sebagainya.

Boleh dikatakan tandas merupakan satu keperluan harian untuk kita membuang air kecil ataupun air besar. Disebabkan itu, sebagai pengguna tandas awam kita mestilah bertimbang rasa dengan menggunakan kemudahan tandas awam dengan sebaiknya dan menjaga kebersihannya agar orang lain boleh menggunakannya selepas itu.

Namun, tahukah anda terdapat satu jenis fobia yang mungkin dianggap pelik oleh sebahagian besar daripada kita.

Benar, ada segelintir manusia yang mempunyai fobia atau ketidak selesaan yang teramat sangat untuk menggunakan tandas. Fobia seperti ini digelar Paruresis. Dalam keadaan yang ekstrim, individu tersebut akan hilang keinginan untuk membuang air kerana perasaan takut ini.

Apabila mempunyai keinginan untuk membuang air kecil atau besar, mereka akan merasa risau, tidak selesa dan kadang-kalanya panik. Dalam sesetengah kes yang kritikal pula, keadaan ini boleh menyebabkan masalah kesihatan dan menghalang mereka untuk menikmati hidup seperti manusia lain apabila berada di luar rumah.

Paruresis walau bagaimanapun diklasifikasikan sebagai masalah ketakutan sosial (social anxiety disorder) yang mungkin dialami oleh lelaki dan wanita yang boleh mengakibatkan seseorang individu itu berasa bimbang akan diri mereka akan dipandang negatif oleh orang sekeliling.

Kebiasaanya, penyebab ketakutan seseorang menggunakan tandas awam ini akan menyebabkan hajat mereka untuk membuang air terhenti sehingga mereka sanggup tahan sehinggalah mereka pulang ke rumah. Punca ketakutan ini mungkin berpunca daripada salah satu cara berfikiran yang berikut:

Apabila persoalan-persoalan yang dianggap pelik seperti ini bermain-main di minda seseorang individu tersebut, ianya akan menyebabkan kebimbangan dan panik sehingga menyebabkan individiu tersebut tidak mampu untuk membuang air di tandas awam.

Buat masa ini, komuniti kesihatan tidak dapat mengenalpasti sekiranya terdapat penyebab khusus daripada segi kesihatan seseorang individu yang menyebabkannya memiliki fobia jenis ini.

Dalam kebanyakan kes, Paruresis hanya dialami oleh seseorang individu apabila mereka meningkat dewasa. Keadaan ini mungkin terjadi apabila mereka lebih kerap memikirkan tentang orang sekeliling dan bagaimana diri mereka akan diadili secara negatif oleh orang sekeliling.

Adakah terdapat penyebab yang menjadikan seseorang itu mudah mengalami Paruresis? Ianya mungkin berpunca daripada salah satu faktor atau keadaan berikut:

Seseorang individu yang hanya mempunyai Paruresis dan tidak mempunyai fobia yang lain biasanya akan melalui  terapi pendedahan secara beransur-ansur yang ditetapkan sebagai pelan rawatan.

Terapi rawatan jenis ini akan membantu indiviu tersebut belajar perkaitan dan perbezaan antara rangsangan yang dikhuatiri (tandas awam) dan kebimbangan yang melampau yang mereka rasa.

Melalui pendedahan yang berterusan dan berulang-ulang, individu tersebut akan belajar menguruskan kebimbangan yang mereka rasai di tandas awam dan oleh itu lebih mampu mengawal pundi kencing mereka dengan lebih baik dan  seterusnya dapat menggunakan tandas tanpa rasa gelisah.


5 Kes Pembunuhan Kejam Di Malaysia Yang Menggemparkan Dunia

Biasanya, kes-kes pembunuham kejam dan berprofil tinggi sering kali berlaku di negara-negara luar terutamanya negara Barat.

Namun, sepanjang sejarah Tanah Melayu dan Malaysia, banyak jenayah kejam telah berlaku yang menggemparkan seluruh dunia. Iluminasi.com kongsikan 5 kes pembunuhan kejam yang pernah berlaku di Malaysia.

Mungkin ramai di antara kita yang tidak mengetahui bahawa satu ketika dahulu pernah berlakunya pembunuhan beramai-ramai dalam kereta api di Malaysia (Tanah Melayu).

Penjenayah yang lebih dikenali sebagai "Utoh" atau nama sebenarnya Mat Taram bin Sa'al telah menikam dan membunuh 11 orang dalam kereta api yang sedang menghala ke Kuala Lumpur pada tahun 1947.

Utoh yang berusia 30 tahun dan berasal dari Indonesia dikatakan memiliki sebuah ladang di Parit Enam, Perak.

Dia mahu kembali tanah airnya dan membawa isteri dan anak-anaknya menaiki kereta api ke Singapura selepas menjual rumah dan ladangnya dengan harga 200 ringgit sahaja.

Walau bagaimanapun, apabila dia tiba di Singapura, Utoh mendapati bahawa dia tidak mampu untuk membeli tiket feri. Dia kemudiannya tertekan dan menaiki kereta api bersama keluarganya ke Kuala Lumpur. Dalam perjalanan itu, Utoh hanya mendiamkan diri.

Namun pada petang itu, sebaik sahaja kereta api tersebut melepasi Bangi, Utoh masuk ke gerabak kereta api yang berfungsi sebagai restoran lalu mengeluarkan pisau poket dan menikam empat orang tentera British yang sedang makan malam.

Akibatnya, kereta api tersebut terpaksa berhenti secara kecemasan. Utoh kemudiannya melompat keluar dari gerabak dan melarikan diri ke dalam hutan.

Dia kemudiannya menikam seorang lelaki gelandangan dalam perjalanannya ke sebuah kongsi (organisasi sosial Cina), lalu membunuh dua wanita warga emas, seorang lelaki, tiga kanak-kanak dan mencederakan 9 yang lain.

Tidak lama kemudian, pihak polis mendapat laporan tentang pembunuhan beramai-ramai tersebut dan mengejar Utoh, menyebabkan dia melarikan diri dan berjalan kaki selama 36 jam untuk pulang ke rumahnya di Parit Enam.

Utoh menjelaskan bahawa dia dihalau turun disebabkan terlibat dalam pergaduhan kerana seorang budak menumpahkan air teh ke atasnya, membuatkan dia terpisah dengan keluarganya.

Dia menceritakan semula kisah ini kepada pihak polis ketika dia dibawa ke balai polis Sabak Bernam.

Salah seorang daripada pegawai polis di balai tersebut terbaca tentang pembunuhan di Bangi dan mengesyaki Utoh adalah dalang yang membawa kepada penahanannya.

Akhirnya, Utoh diisytiharkan mempunyai masalah mental dan dihantar ke hospital sakit jiwa Tanjong Rambutan.

Ini adalah salah satu kisah terbaru yang membuatkan kita berasa seram sejuk apabila mengetahui tentangnya. Seorang wanita warga emas warganegara Korea Selatan berusia 92 tahun ditemui mati di sebuah hotel di Genting Highlands.

Wanita yang dikenalpasti sebagai Hiang Lian Jin itu sedang berehat di dalam bilik hotelnya bersama-sama pembantu rumah warga tempatan sementara anak dan cucunya keluar. Tiba-tiba, seorang lelaki berusia 57 tahun memecah masuk ke dalam bilik mereka yang bersenjatakan pisau lalu menyuruh Hiang dan pembantu rumahnya untuk diam.

Lelaki itu kemudiannya mengikat kaki dan tangan mereka menggunakan tali. Dia kemudiannya memukul warga emas tersebut sambil berkata bahawa dia tidak puas hati kerana anak sulung wanita itu mengutuknya di belakang.

Hiang terus dipukul lelaki itu sehingga pengsan. Kemudian Hiang dibawa ke bilik air. Lelaki itu kemudiannya menunggu kepulangan anak perempuan Hiang dan memukulnya. Keesokan paginya, dia akhirnya meninggalkan bilik tersebut.

Malangnya, Hiang yang sudah berusia meninggal dunia akibat pukulan lelaki tersebut. Dua hari kemudian, pihak polis berjaya memberkas lelaki itu di Bukit Tinggi, Pahang.

Tidak dinafikan kes ini adalah antara yang paling popular, serta dikatakan sebagai perbicaraan yang paling menyeramkan berlaku pada tahun 1993. Mona Fandey pernah menjadi penyanyi pop sebelum dia memutuskan untuk menukar kerjaya dan menjadi seorang perawat alternatif.

Kerjayanya sebagai perawat alternatif mula berkembang dan Mona bekerjasama dengan suaminya serta dibantu seorang lelaki.

Pada tahun 1993, seorang wakil rakyat dari Pahang iaitu Mazlan Idris mendapatkan khidmat dari Mona kerana dia mahu menjadi lebih berjaya dalam dunia politik. Mona bersetuju untuk membantunya dan menawarkan tangkal yang dikatakan dimiliki oleh bekas presiden Indonesia, Sukarno. Mona mendakwa tangkal tersebut boleh membuatkan Mazlan digeruni dan kebal.

Sebagai balasan, Mona meminta bayaran sebanyak RM2.5 juta. Terpedaya dengan "kuasa" yang boleh diberikan oleh tangkal itu, Mazlan bersetuju dan membayar RM500,000. Dia juga memberikan Mona dan suaminya 10 hak milik tanah untuk menampung baki RM2 juta lagi.

Kemudian, Mazlan membuat temujanji dengan Mona untuk menjalani upacara pembersihan di rumahnya. Apabila dia sampai, Mona menyuruh Mazlan untuk baring di atas lantai. Mona menaburkan bunga ke atas Mazlan dan memberitahunya untuk menutup mata serta menunggu "wang jatuh dari langit". Dengan tak semena-mena, pembantunya iaitu Juraimi, menetak kepala Mazlan sehingga putus menggunakan sebilah kapak.

Mayat Mazlan kemudiannya dipotong kepada 18 bahagian, menyiat sebahagian kulitnya dan menanam di sebuah bilik stor berhampiran rumah mereka. Sepanjang perbicaraan itu, orang ramai terganggu dengan gambar-gambar Mona yang mengenakan pakaian yang bergaya dan sambil tersenyum seperti tidak ada apa yang berlaku.

Akhirnya, Mona, suami dan pembantunya didapati bersalah kerana membunuh dan dijatuhkan hukuman mati.

Pada tahun 2014, dua kes pembunuhan kejam yang disyaki mempunyai kaitan telah mengejutkan Pulau Pinang. Dalam kes pertama, mayat seorang wanita tanpa kepala dijumpai terapung beberapa kilometer dari Pulau Kendi pada 5 November 2014.

Polis tidak menemui sebarang pengenalan pada badan dan mendapat tahu bahawa tubuh itu telah terapung di laut selama lebih dari dua minggu sebelum ditemui. Tiga hari kemudian, mayat seorang lagi wanita ditemui dalam beg pakaian dengan kepala dan kakinya terputus. Badan mayat tersebut dibalut dengan selimut.

Menurut Timbalan Pesuruhjaya Kanan Polis Pulau Pinang, Datuk Abdul Rahmi, kes tersebut adalah kes yang paling kejam pernah diketahui. Mereka percaya bahawa pembunuhan itu dilakukan di tempat yang berlainan dengan lokasi mereka menjumpai mayat tersebut dan telah dibunuh di antara 24 dan 36 jam sebelum ditemui.

Universiti Sains Malaysia memberitahu bahawa mereka tidak dapat menolak kemungkinan sama ada pembunuhan-pembunuhan ini dilakukan atas sebab ritualistik, bersiri, tidak bersiri atau jenayah yang memberikan rasa ghairah kepada pelaku.

Berasal dari Kemboja, Charles Sobhraj adalah seorang pembunuh bersiri yang sangat terkenal. Digelarkan sebagai "Bikini Killer", "The Splitting Killer", and "The Serpent", Charles kekal sebagai salah seorang pembunuh yang paling menakutkan di Asia Tenggara.

Dia telah melakukan sekurang-kurangnya 12 hingga 24 pembunuhan dan dipercayai mempunyai masalah mental yang kronik. Malah, Charles juga menerima status selebriti daripada jenayah-jenayahnya, dengan empat buah buku dan 3 dokumentari dihasilkan mengenainya.

Dia bermula dengan merompak pelancong di pelbagai negara di Eropah dan Timur tengah, serta menghabiskan sebahagian besar hidupnya melarikan diri daripada pihak berkuasa.

Ketika melarikan diri daripada pihak berkuasa di Thailand, Charles bertemu dengan seorang pemuda India bernama Ajay Chowdhury yang juga merupakan seorang penjenayah dan menjadi rakan jenayahnya.

Di siti juga Charles beremu dengan salah seorang pengikut setianya, seorang wanita Kanada bernama Marie-Andrée Leclerc. Kedua-dua mereka melakukan pembunuhan pertama mereka pada tahun 1975 apabila mereka melemaskan seorang wanita Amerika di kolam di Teluk Thailand.

Polis percaya bahawa Charles dan Ajay mengenali mangsa mereka terlebih dahulu sebelum meyakinkan mereka untuk menyertai jenayah mereka. Walau bagaimanapun, mereka membunuh mangsa-mangsa tersebut apabila mereka enggan terlibat dalam jenayah dan mengancam untuk melaporkan kepada pihak polis.

Sejak itu, mereka terus membunuh orang asing dengan mencekik, membakar atau menenggelamkan mereka. Beberapa mangsa perempuan mereka memakai bikini yang serupa, di mana Charles mendapat nama panggilan "Bikini Killer".

Dia didapati meracun mangsa sebagai cara memanipulasi mereka untuk mematuhi perintahnya. Pembunuhan mereka diteruskan dan mereka juga mencuri pasport mangsa supaya dapat mengembara ke seluruh dunia tanpa dikesan oleh pihak polis.

Pada Mac 1976, Charles kembali ke Bangkok di mana dia ditangkap dan disoal selidik oleh pihak polis, namun akhirnya dibebaskan kerana pihak berkuasa takut perbicaraan pembunuhan itu akan menyakiti industri pelancongan Thailand.

Selepas itu, Charles mengembara bersama-sama Marie ke Malaysia. Ajay kemudiannya dihantar ke Malaysia untuk membantu mencuri permata dan menghantarnya kepada Charles. Sejak Ajay menjejakkan kakinya di Malaysia, dia didapati telah hilang dan tidak dapat dikesan lagi. Diceritakan oleh Charles bahawa dia telah membunuh Ajay dengan kejam di Malaysia sebelum meninggalkan negara ini bersama-sama Marie ke Geneva untuk menjual batu permata yang dicuri.

Charles meneruskan aktiviti merompak dan membunuh di negara-negara luar sehinggalah dia akhirnya ditangkap dan dijatuhkan hukuman penjara 12 tahun di New Delhi pada Julai 1976. Selepas dibebaskan, Charles menghabiskan sebahagian besar hidupnya mengenakan bayaran kepada sesiapa yang berminat untuk menghasilkan dokumentari atau menulis buku tentangnya.

Pada September 2003, Charles ditemui oleh seorang wartawan di Kathmandu, Nepal, yang kemudiannya memberitahu pihak berkuasa tempatan. Dia ditangkap dan didakwa dengan dua pembunuhan (kes berlainan) yang dilakukannya pada tahun 1975 dan kemudiannya dijatuhkan hukuman penjara seumur hidup pada tahun 2004.


10 Persoalan Popular Dan Pelik Tentang Sukan

Tak kisahlah apa jenis sukan pun, kebanyakan daripada kita akan bersatu menyokong pasukan atau atlet yang kita gemari.

Dan setiap sukan mempunyai peraturan dan ciri-ciri masing-masing yang membuatkannya menjadi sangat menarik. Namun, terdapat perkara yang diketahui oleh atlet sendiri yang mana tidak diketahui oleh orang biasa.

iluminasi.com kongsikan 10 persoalan paling popular tentang sukan yang ramai tak tahu.

Salah satu sifat utama dalam sukan renang berirama adalah pembesar suara bawah air. Perenang tidak akan dapat beraksi di bawah air jika mereka tidak dapat mendengar lagu yang dimainkan.

Walau bagaimanapun, kerana perbezaan pada rintangan air dan udara, terdapat kekacauan dalam muzik apabila dimainkan di bawah air.

Inilah sebabnya mengapa di dalam kolam ini, sistem audio khas digunakan yang boleh memainkan lagu sama seperti yang ia sepatunya kedengaran.

Jika anda pernah melihat pemain tenis profesional di gelanggang, anda pasti mendengar bunyi mengerang yang mereka lakukan ketika mereka memukul bola.

Ini berlaku kerana mereka memukul bola semasa menghembus nafas. Semakin kuat mereka memukul bola, semakin kuat mereka menghembuskan nafas dan kadang-kala bunyi ini kedengaran seperti mereka menjerit.

Dalam sukan tenis, Maria Sharapova adalah pemain yang paling bising di dunia dengan mengeluarkan bunyi 101 desibel, lebih kuat daripada kereta api bawah tanah yang mengeluarkan bunyi 100 desibel.

Peralatan pemain hoki ais termasuklah pelindung mulut iaitu penutup plastik yang diletakkan pada gigi untuk melindunginya.

Menurut para atlet, walaupun mereka memakai pelindung ini, tiada jaminan bahawa mereka akan mengakhiri permainan dengan mempunyai senyuman yang sama seperti sebelumnya.

Kejadian seperti ini yang paling terkenal berlaku pada tahun 2010 apabila pemain hoki Chicago, Duncan Keith, kehilangan 7 batang gigi sekaligus selepas dia dipukul dengan bola hoki.

Dan insiden ini agak kerap berlaku. Sebelum akhir kerjaya mereka, beberapa pemain memutuskan untuk mendapatkan implan gigi namun jika rahang mereka tercedera, kerosakan ini akan menjadi lebih sukar untuk diperbaiki jika mempunyai implan.

Bagi kita, kedua-dua ini mungkin berbeza dari segi bahasa sahaja, namun sebenarnya ia lebih daripada itu.

Menurut juara sukan ini, David Zhuang, ping-pong adalah permainan yang anda mainkan di rumah manakala table tennis (tenis meja) pula adalah satu sukan.

Pemain amatur menganggap "ping-pong" sebagai hobi tetapi pemain yang serius memanggilnya sebagai tenis meja secara eksklusif dan menganggapnya sebagai sukan.

Untuk tempoh yang sangat lama, kedua-dua nama ini digunakan untuk sukan yang sama.

Namun kini, table tennis adalah sejenis sukan Olimpik, dengan peraturan yang ketat yang sering diabaikan oleh pemain ping-pong seperti kelenturan permukaan raket.

Jika anda perhatikan, padang bola sepak mempunyai jalur dengan warna berbeza.

Untuk memotong rumput padang bola sepak, anda memerlukan pengetahuan dan kemahiran khas kerana setiap beberapa kaki, warna rumput harus berbeza iaitu gelap dan terang.

Kesan ini diperolehi kerana pemotongan rumput dalam arah yang berbeza. Perbezaan warna ini penting kepada para pengadil untuk mengesan pemain dan menentukan offsides.

Menjadi seorang atlet profesional hanya dengan menonton video-video dari Youtube adalah sangat sukar, namun ia tidak mustahil.

Hanya terdapat satu kes sahaja dalam dunia ini di mana seorang atlet tidak mempunyai jurulatih dan masih mampu menjadi seorang profesional.

Malah, beliau telah memenangi kejohanan dunia dan merangkul pingat perak di sukan Olimpik. Nama wira tersebut adalah Julius Yego dari Kenya yang beraksi dalam sukan rejam lembing.

Dalam beberapa tahun pertama, Julius mempelajari teknik merejam lembing dengan hanya menonton video-video di YouTube.

Beliau hanya mencari mentor selepas memenangi kejohanan sukan di Afrika.

Sukan ini dipercayai berasal dari sukan kroket, yang menjadi sebab mengapa kebanyakan mejanya dilitupi dengan kain hijau yang sama seperti rumput dalam sukan kroket.

Terdapat versi yang berbeza sebelum 1871, di mana kain itu kebanyakannya berwarna oren. Namun, apabila cahaya tidak mencukupi, pergerakan bola di atas meja sukar untuk dilihat.

Dan hal ini sering menjadi punca pertengkaran di antara para pemain. Kain hijau menyelesaikan masalah ini kerana bola merah dan putih sangat jelas berlatar belakangkan warna semula jadi ini.

Untuk memahami perkara ini, anda perlu mengetahui terlebih dahulu bagaimana ia berfungsi.

Arteri membawa darah dari jantung ke tisu-tisu dan urat-urat (saluran darah) pula membawa darah kembali ke jantung.

Menurut para doktor, atlet bina badan mempunyai saluran darah yang sangat menonjol seperti ini kerana darah dalam saluran darah mereka mengalir lebih lambat daripada darah di arteri mereka, sekaligus menyebabkan tekanan tinggi dalam urat.

Lekuk atau juga dikenali sebagai "lesung pipit" pada bola golf sebenarnya mempengaruhi kelajuan dan lintasan bola itu sendiri.

Tanpa lekuk-lekuk ini, bola-bola ini hanya akan terbang 50% daripada jarak yang boleh dicapai bola yang mempunyai lekuk.

Namun, apa yang penting di sini adalah ketepatan di mana sekecil-kecil perbezaan daripada saiz standard (kedalaman lekuk-lekuk ini sekitar 0.010 inci) sahaja sudah mampu untuk mengubah ciri-ciri bola.

Kebanyakan bola golf mempunyai di antara 300 dan 500 lekuk.

Terdapat beberapa teori mengenai mengapa hal ini berlaku. Sesetengah orang percaya bahawa tradisi ini berasal dari Romani Purba di mana orang pada ketika itu memilih arah untuk berlari berdasasrkan keadaan infrastruktur.

Manakala yang lain pula percaya bahawa kebanyakan atlet mempunyai kaki kanan yang lebih kuat dan apabila berlari melawan arah jam, penggunaan kaki kanan adalah lebih berbanding kaki kiri.

Inilah sebabnya mengapa para komander tentera lebih suka (jika boleh) untuk mengelilingi musuh mereka dengan arah lawan jam.


Kisah Ulama Kedah : Haji Wan Sulaiman Bin Wan Sidek

Ulama' ialah seorang pemimpin agama yang ditugaskan untuk membimbing dan memandu umat islam. Mereka membantu dalam persoalan agama dan masalah sehari-hari, baik dari segi keagamaan ataupun sosial kemasyarakatan.

Perkataan 'Ulama' berasal dari perkataan 'alim' atau 'alamah' yang bermaksud "orang yang benar-benar mengerti atau mengetahui dengan mendalam hakikat sesuatu perkara itu". Menurut Allahyarham Dato' Dr. Harun Din, dalam al-Quran terdapat dua kali sahaja perkataan ulama' itu digunakan dan kedua-duanya merujuk kepada "yang mendalami pengetahuan agama".

Peranan Ulama' dalam masyarakat Muslim begitu penting sehingga Rasulullah S.A.W pernah bersabda:

Kini, nama-nama ulama besar yang terkenal suatu masa dahulu di negara kita semakin dilupakan. Kali ini, iluminasi.com ingin kongsikan bersama anda kisah salah seorang daripada ulama' tersohor dari negeri Kedah. Individu yang dimaksudkan itu ialah Haji Wan Sulaiman bin Wan Sidek.

Haji Wan Sulaiman bin Wan Sidek dilahirkan pada tahun 1874 di Kampung Pulau Tengah di Mukim Padang Kerbau, Daerah Kota Setar. Bapanya meninggal dunia ketika Haji Wan Sulaiman masih kecil lagi.

Ibunya, Wan Tam, berusaha untuk memberikan pendidikan asas seperti membaca tulisan jawi dan Muqaddam. Ketika berusia 9 tahun, beliau belajar Bahasa Melayu di sekolah sehingga lulus darjah tiga.

Pada usia 12 tahun, Haji Wan Sulaiman dihantar pula belajar membaca al-Quran dan Pengetahuan Islam daripada Tuan Guru Haji Ismail yang berasal dari Kelantan. Dia juga belajar Bahasa Inggeris dengan Dr. Gomez (Peranakan Ceylon atau Sri Lanka) yang membuka klinik di Pekan Melayu.

Disebabkan kenakalannya, beliau sering dimarahi dan dipukul Dr. Gomez. Ini menyebabkan dia enggan meneruskan pengajian Bahasa Inggeris dan berazam untuk melanjutkan pengajian ke Mekah.

Ketika berusia 13 tahun pada tahun 1887, Haji Wan Sulaiman yang dibiayai oleh ibu dan saudara-maranya bertolak ke Kota Mekah. Selama 17 tahun berada di sana, beliau menguasai pelbagai bidang ilmu seperti Bahasa Arab, Nahu, Saraf, Hadis, kajian dan pembacaan al-Quran serta ilmu Falakiyah (Astronomi).

Ketika di sana jugalah beliau berkahwin dengan Wan Kalsom (Wan Tom) binti Wan Abdul Hamid, anak kepada bekas Kadi Daerah Yan, Kedah. Pasangan itu telah dikurniakan 11 orang cahaya mata.

Pada 1904, Sultan Abdul Hamid Halim Shah (Sultan Kedah ke-26) menubuhkan Majmuk Ulama' bagi membantu baginda dalam permasalahan berkaitan Islam. Majmuk ini terdiri daripada 12 ulama' dan dipengerusikan oleh Haji Wan Sulaiman, sementara Haji Abdullah Fahim (Pak Him) selaku setiausahanya.

Antara ulama'-ulama' tersohor di Kedah yang menjadi anggota Majmuk Ulama' ini termasuklah Syeikh Muhammad Khayat, Syeikh Jarum Derga (Haji Wan Idris Wan Jamal), Haji Ahmad Awang, dan ramai lagi. Majmuk ini akan berkumpul pada setiap malam Jumaat di Masjid Zahir untuk bermuzakarah (bertukar pendapat) dalam hal-hal yang berkaitan dengan agama Islam.

Pada awal tahun 1906, Kerajaan Kedah melantik Haji Wan Sulaiman sebagai Kadi sebelum dia dinaikkan menjadi Kadi Besar pada tahun 1910. Kerjayanya semakin berkembang apabila beliau dilantik menjadi Syeikhul Islam Kedah, menggantikan Syeikh Muhammad Khayat pada tahun 1920.

Selain menjalankan tugas rasminya, beliau juga banyak mencurahkan ilmu kepada orang ramai. Para pelajarnya bukan sahaja terdiri dari orang awam tetapi juga guru agama, imam masjid dan pegawai kerajaan.

Beliau sering menyampaikan kuliah agama di Masjid Negeri, madrasahnya di Limbong Kapal dan beberapa buah masjid di daerah lain seperti Bandar Baharu, Kulim dan Yan. Beliau sering berulang-alik menggunakan kereta kuda dan kemudiannya dengan motokar Austin bernombor K 51.

Haji Wan Sulaiman menentang keras segala bentuk ajaran sesat lagi menyeleweng, sama ada dari segi iktikad atau amalan khurafat serta bida'ah yang berkembang subur ketika itu. Antara amalan-amalan tersebut termasuklah memohon atau bernazar di kuburan yang dianggap keramat, menjamu hantu jembalang dan berubat secara menurun.

Antara amalan khurafat yang berjaya dihapuskan oleh beliau di Bandar Alor Setar adalah amalan kenduri nasi kunyit (pulut kuning) dan "mandi susu" di tangga atau perkarangan Balai Nobat bagi menunaikan sesuatu niat atau nazar.

Beliau juga tidak bersetuju jika masyarakat Melayu mengadakan kenduri bubur asyura ketika menyambut "Hari Asyura" pada 10 Muharram tanpa menceritakan sejarah atau peristiwa mengenainya. Beliau juga menolak "Adat Persandingan" dalam perkahwinan Melayu yang dianggapnya bercanggah dengan ajaran Islam yang sebenar.

Haji Wan Sulaiman berusaha untuk memperbaiki kaedah pengajaran al-Quran di Kedah ketika itu agar diasingkan dari mata pelajaran lain di sekolah Melayu. Kaedah barunya diterima oleh pihak kerajaan dan banyak membantu pelajar menamatkan pengajian al-Quran dalam masa yang singkat.

Beliau telah menubuhkan sebuah sekolah agama moden pada tahun 1916 yang dinamakan "Madrasah Al-Hamidiah" sempena nama Sultan Abdul Hamid Halim Shah. Sekolah agama moden terawal di Tanah Melayu itu mengikuti sistem pendidikan moden dari segala aspek seperti jadual waktu, buku teks, sukatan pelajaran, peperiksaan, pengkhususan guru dan pemberian sijil kepada pelajar yang lulus.

Madrasah yang lebih dikenali sebagai Madrasah Pak Wan Sulaiman atau Sekolah Arab Limbong Kapal ini berjaya melahirkan ramai pelajar dalam pelbagai bidang dan ada di antaranya yang menjadi pentadbir, kadi, guru dan pemimpin masyarakat.

Antara tokoh-tokoh lepasan madrasah ini ialah seperti Dato' Sheikh Abdul Majid bin Mohd Noor (Yang Dipertua Majslia Hal Ehwal Islam Kedah), Allahyarham Sheikh Saad bin Said (bekas Kadi Besar Kedah) dan ramai lagi.

Haji Wan Sulaiman bersama dengan Tunku Mahmud Sultan Ahmad Tajuddin Mukarram Shah telah merancang untuk menubuhkan sebuah sekolah agama yang lebih tinggi peringkatnya yang dinamakan "Al-Ma'hadil Mahmud" atau Maktab Mahmud. Sekolah itu dibina pada 16 Jun 1936, setahun selepas kematian Haji Wan Sulaiman.

Haji Wan Sulaiman sering digandingkan dengan Tuan Hussain Kedah. Mereka berdua banyak menghasilkan karya-karya agama dalam bentuk kitab dan risalah. Haji Wan Sulaiman sendiri telah menghasilkan 20 buah karya yang merangkumi pelbagai bidang.

Sebagai seorang yang berkebolehan dalam ilmu Falakiyah, beliau berjaya meramal kejadian gerhana matahari dalam tahun 1928 dan diterangkan secara saintifik melalui risalahnya berjudul "Risalah Nasihat Fasal Gerhana".

Beliau juga pernah mengeluarkan pekeliling untuk membantu para petani dalam mengerjakan sawah di mana ia mengandungi jadual musim atau bulan piama bendang di Kedah.

Haji Wan Sulaiman meninggal dunia secara mengejut di rumahnya di Limbong Kapal pada 2 Mei 1935 ketika berusia 61 tahun. Kerajaan Kedah telah memberikan penghormatan kepada Allahyarham dengan mengizinkan jenazahnya dikebumikan di Makam Diraja.

Selain itu, Sekolah Kebangsaan Kanchut di bandar Alor Setar yang dibina pada 1 Mac 1985 telah ditukar dan diabadikan sempena nama beliau iaitu Sekolah Kebangsaan Wan Sulaiman Sidek.


6 Filem Keluarga Yang Diharamkan Negara Tertentu

Tiada siapa menyangkakan bahawa pihak berkuasa akan mengenakan sekatan atau mengharamkan filem kategori keluarga.

Oleh kerana filem-filem ini didasarkan kepada penonton muda, filem keluarga biasanya tidak mengandungi kandungan yang boleh menimbulkan kemarahan orang ramai serta penapisan filem.

Namun filem yang kelihatan seperti mesra kanak-kanak ini telah disekat dan diharamkan daripada ditayangkan di sesetengah negara di atas sebab yang unik dan tidak masuk akal.

Sebab Mickey Mouse iaitu "The Barnyard Battle" oleh ditapis oleh Jerman adalah agak lucu.

Ini kerana dalam filem itu, terdapat babak di mana sekumpulan kucing melawan tentera tikus telah menyingung pihak kerajaan.

Dalam babak itu, topi-topi keselamatan yang dipakai oleh kucing-kucing itu menyerupai topi keledar tentera Jerman yang dikenali sebagai "picklehaube".

Bukan itu sahaja, Jerman dan United Kingdom juga mengharamkan filem pendek Mickey Mouse yang bertajuk "The Mad Doctor", kerana mengandungi elemen seram yang keterlaluan.

Kerajaan Malaysia telah mengharamkan filem yang diterbitkan pada tahun 1998 ini kerana dikatakan tidak sesuai untuk ditonton oleh kanak-kanak.

Ibu bapa dan para pendidik telah lama mengkritik kartun Barney kerana menayangkan kepada kanak-kanak tentang "dunia satu dimensi di mana semua orang mesti gembira".

Hal ini telah membawa kepada beberapa parodi yang menyinggung terhadap francais ini, yang mana sebahagian daripadanya menyebabkan tindakan undang-undang diambil.

Vietnam, Filipina dan Malaysia adalah negara yang mengharamkan filem "Abominable", filem keluaran DreamWorks Animation yang memaparkan pengembaraan seekor Yeti dan seorang kanak-kanak.

Alasan yang diberikan atas pengharaman ini agak aneh, iaitu kerana filem ini menggunakan peta yang memaparkan varian "nine-dash line".

Nine-dash line adalah satu garis penandaan yang digunakan untuk menuntut pemilikan keseluruhan terhadap satu bahagian Laut China Selatan oleh China, yang mana negara-negara termasuk Vietnam, Filipina dan Malaysia juga turut menuntut kawasan berkenaan.

China telah mengharamkan filem "Back to the Future" atas sebab yang tersangat unik iaitu kerana memaparkan perjalanan merentasi masa (time travel) di media.

Pentadbiran Radio, Filem, dan Televisyen China menerangkan larangan tersebut dengan mengatakan bahawa perjalanan merentasi masa oleh media telah meremehkan sejarah yang serius.

Namun, ramai pihak berpendapat bahawa larangan ini sebagai sesuatu yang tidak masuk akal.

Mungkin sukar bagi sesetengah untuk meneka mengapa Liga Arab mengharamkan filem "Wonder Woman".

Pihak berkuasa mengharamkan filem ini daripada diedarkan disebabkan oleh penglibatan pelakon wanita utama filem ini iaitu Gal Gadot yang berkhidmat selama 2 tahun dalam Pasukan Pertahanan Israel.

Gal Gadot juga telah menyuarakan sokongan terhadap Israel di media sosial.

Oleh kerana sejarah konflik negara-negara Liga Arab dengan Israel, maka Lubnan telah mengharamkan pembelian produk Israel, walaupun Lubnan membenarkan pelancaran filem "Batman V. Superman: Dawn of Justice" yang memaparkan Gal Gadot.

Walaupun dibenarkan, namun "Batman V. Superman: Dawn of Justice" berhadapan dengan boikot oleh orang ramai.

Rania Masri, seorang ahli Kempen Boikot Penyokong Israel-Lubnan, berkata bahawa pelancaran "Wonder Woman" di Lubnan akan "menormalkan hubungan dengan negara musuh", sesuatu yang mana mereka tidak akan lakukan.

Tunisia dan Qatar juga mengharamkan filem ini atas sebab yang sama.

Filem ini berada di tempat pertama dalam senarai ini kerana ia adalah satu-satunya kes di mana sebuah negara mengharamkan filem daripada ditayangkan hanya kerana meme di Internet.

Seleps penyebaran beberapa meme oleh PewDiePie (juga diharamkan atas sebab yang sama) pada Julai 2017 yang membandingkan pemimpin China, Xi Jinping dengan karekter buku kanak-kanak iaitu Winnie-the-Pooh, China telah menyekat Winnie-the-Pooh di media sosial.

Ini membuatkan China mengharamkan tayangan filem yang diadaptasikan daripada kisah-kisah Winnie-the-pooh iaitu "Christopher Robin".


5 Buku Propaganda Politik Dunia Yang Paling Popular

Setiap pemimpin mempunyai cara yang tersendiri tentang bagaimana mereka mahu menyampaikan visi dan pandangan mereka.

Ada pemimpin bijak berkata-kata, ada yang gemar mengarah dan ada juga yang mahu membukukan pandangan mereka - agar dapat dihadam dan ditelaah masyarakat senegaranya.

Dalam sejarah dunia, wujud beberapa koleksi tulisan yang diterbitkan sendiri oleh pemerintah-pemerintah dunia yang banyak meninggalkan legasi besar, bukan saja pada rakyat mereka malahan turut sama berpengaruh pada kita. Buku-buku berikut merupakan antara buku propaganda politik paling popular, ditulis sendiri oleh pemimpin dan ada juga yang sehingga kini tidak jelas siapa penulisnya.

Lebih dikenali di negara asalnya China dengan nama Mao Zhuxi Yulu, buku kecil berwarna ini lebih dikenali di peringkat antarabangsa dengan nama rasminya 'Little Red Book.' Buku ini merupakan koleksi ucapan Mao Zedong, bekas pengerusi parti Komunis China.

Dikeluarkan pada tahun 1964, Mao Zhuxi Yulu dihasilkan daripada idea pemimpin kedua paling kanan dalam parti Komunis China serta Menteri Pertahanan ketika itu, Lin Biao dengan kerjasama ramai pegawai yang bertugas di PLA Daily, surat khabar propaganda gerakan People's Liberation Army China.

Pada era pertengahan 1960 hingga ke pertengahan 1970-an, buku ini merupakan buku paling banyak dicetak di dunia, dengan nisbah 1 jilid untuk setiap seorang warga China. Mengandungi kata-kata semangat yang digunakan untuk membangkitkan semangat orang China, buku ini memainkan peranan besar semasa berlakunya revolusi kebudayaan mereka - dibantu oleh pemerintah China yang mewajibkan pelajar sekolah mempelajari kandungannya.

Walaupun anda belum pernah membaca buku ini, berkemungkinan besar anda tahu tajuknya. 'Mein Kampf' atau 'Perjuanganku' merupakan buku autobiografi hasil karangan Adolf Hitler sendiri, ditulis semasa Hitler dipenjarakan selepas gagal dalam cubaan merampas kuasa yang dikenali sebagai insiden 'The Munich Putsch', pada tahun 1923.

Pada mulanya, Hitler mahu menamakan buku itu dengan nama panjang 'Viereinhalb Jahre (des Kampfes) gegen Lüge, Dummheit und Feigheit' atau 'Empat Tahun Setengah Merana Berdepan Dengan Penipuan, Kebodohan dan Golongan Pengecut.' Bagaimanapun, Hitler dinasihatkan untuk menukarkan judul itu kepada 'Mein Kampf.'

Sangat popular selepas diterbitkan pada tahun 1925, publisiti ke atas Mein Kampf melonjak selepas Hitler dan parti Nazi berjaya mengambil alih kuasa. Dalam buku tersebut, Hitler secara terbuka menceritakan sejarah bagaimana identiti dan ideologinya terbentuk, menjadi lelaki anti Yahudi serta propaganda untuk melakukan penghapusan etnik bagi melupuskan terus orang Yahudi.

Buku ini mungkin tidak terkenal pada kita, tetapi judul ini menjadi salah satu simbol kepada era pemerintahan Presiden Turkmenistan, Saparmurat Niyazov yang memerintah sejak 1990 hingga 2006. Dikarang agar menjadi panduan dalam pembentukan ideologi dan identiti kebangsaan, Ruhnama menjadi bahan bacaan wajib di institusi pendidikan termasuklah sekolah.

Terlalu obses dengan kuasa yang ada, Saparmurat mula menjadikan Ruhnama sebagai kayu ukur kualiti masyarakat Turkmenistan, mewajibkan ujian pengetahuan tentang Ruhnama ke atas bakal pelajar universiti dan bakal penjawat awam. Selain itu, kerajaan Turkmenistan juga melancarkan buku ini ke angkasa, bersama dengan bendera negara itu sebagai simbol kejayaan mereka.

'Ruhnama' yang membawa makna 'Buku Tentang Semangat Diri' dan telah diterjemahkan kepada 41 bahasa, mula ditarik edarannya daripada sekolah-sekolah sebelum Presiden Turkmenistan seterusnya - menghapuskan syarat ujian pengetahuan berkait dengan 'Ruhnama' dalam sistem pengambilan penjawat awam mereka.

The Protocols of Elder of Zion merupakan koleksi tulisan dikatakan sebagai catatan-catatan perbincangan yang berlaku semasa kongres Zionis yang pertama, pada bulan Ogos 1897. Kongres yang dianjurkan oleh Theodor Herzl, seorang pemimpin Zionis dari Hungary melibatkan lebih 200 orang individu pemimpin masyarakat Yahudi di seluruh dunia diadakan bagi menyatukan dasar masyarakat Yahudi dalam menentukan masa depan mereka.

Bagi penyokong gerakan Zionis, kandungan yang tertera dalam buku ini dikatakan sebagai palsu dan sengaja direka, bagi mencipta persepsi negatif tentang gerakan Zionis. Cuba meletakkan komuniti Yahudi dan Freemason sebagai watak jahat yang cuba menjatuhkan agama Kristian serta menyatukan kuasa kerajaan seluruh dunia di bawah pengaruh mereka.

Buku ini dikritik hebat pemimpin gerakan Zionis sebagai bukti wujudnya pihak tertentu yang sengaja menyebarkan kebencian menerusi permainan sentimen benci, merupakan sebuah karya fiksyen yang direka bagi menjadikan Yahudi pihak yang bertanggungjawab dalam banyak perkara buruk yang berlaku di dunia. Diterbitkan kali pertama pada tahun 1903 di Russia, The Protocols of the Elders of Zion menjadi bahan rujukan rasmi mereka yang menyokong anti semitik sehingga kini.

Menjadi deklarasi visi dan bukti manifesto tentang harapan dan impian Muammar Gaddhafi bagi negaranya, Libya - buku Hijau karangan beliau mengandungi koleksi falsafah dan ideologi yang mahu digunakan sebagai dasar pembentukan masyarakat.

Diakui sendiri oleh Muammar mengambil elemen daripada 'The Little Red Book', edisi pertama buku ini terbit pada tahun 1975, 6 tahun selepas beliau mengambil alih tampuk pemerintahan Libya menerusi rampasan kuasa tentera.

Kerap dikritik mereka yang kurang gemar dengan caranya, kandungan Buku Hijau sebenarnya turut sama mengandungi visi besar tentang penyatuan dunia orang Arab, idea tentang bagaimana hendak mewujudkan kerjasama sesama masyarakat Arab serta banyak pengenalan ideologi segar yang pada ketika itu, dilihat terlalu progresif.

Bagi menjayakan isi Buku Hijau, Muammar mewujudkan gerakan pemikir Pusat Kajian dan Penyelidikan Buku Hijau dengan tenaga kerja 100 individu bertujuan mencari jalan membangunkan sistem yang sesuai dengan visi beliau. Selain itu, mereka juga diberikan tanggungjawab menterjemahkan Buku Hijau serta membangunkan sukatan mata pelajaran yang sesuai dengan elemen daripada buku tersebut, untuk diserap ke sekolah-sekolah.

Oleh sebab itulah semasa pemerintahan beliau, semua pelajar di Libya diwajibkan mempelajari kandungan Buku Hijau daripada sekolah rendah sehinggalah ke peringkat pendidikan tertiari.


8 Perkara Yang Diwarnakan Dengan Alasan Tersendiri

Dan disebabkan kita dapat melihat banyak warna yang berbeza, kita boleh memanfaatkannya untuk menjadikan kehidupan kita lebih mudah.

Dari masa ke masa, manusia telah mencipta sesuatu yang digunakan setiap hari dalam warna-warna tertentu disebabkan oleh pelbagai sebab yang menarik.

iluminasi.com kongsikan 8 benda harian yang dihasilkan dengan warna tertentu dan sebab disebaliknya.

Jika anda perasan, kebanyakan daripada pili bomba di seluruh dunia berwarna merah.

Walaubagaimanapun, ia tidak hanya mempunyai satu warna sahaja tetapi 3 warna berbeza iaitu merah, kuning dan ungu. Setiap warna pili bomba ini dicat dengan mewakili GPM (Gallons Per Minit) atau gelen per minit.

4 warna yang paling popular dan api yang paling besar ia boleh padamkan adalah seperti berikut:

Warna lain tidak semestinya merujuk kepada GPM, sebaliknya merupakan petunjuk kepada sumber air.

Sebagai contoh, pili bomba kuning bermaksud bahawa air itu berasal dari sistem bekalan awam manakala ungu bermaksud air berasal dari tasik atau kolam.

Jika anda perasan, banyak platform media sosial yang menggunakan warna biru, dan terdapat sebab mengapa kebanyakan gergasi media sosial menggunakan warna ini dalam penjenamaan mereka.

Ini kerana warna biru dikaitkan dengan akal dan fikiran yang berkaitan dengan tindakan berkomunikasi.

Malah, biru bukan sahaja warna yang sangat menenangkan, tetapi juga dianggap sebagai boleh dipercayai, boleh diharap dan selamat.

Satu kaji selidik menunjukkan bahawa warna biru juga merupakan warna yang paling popular di dunia, dan oleh sebab itu kebanyakan syarikat utama menggabungkan sekurang-kurangnya sebahagian kecil logo mereka dengan warna biru.

Semua tahu bahawa warna getah semulajadi adalah putih, dan satu ketika dahulu tayar adalah berwarna putih.

Walau bagaimanapun, ini menjadikan tayar-tayar sangat tidak cekap kerana jarak tempuh (mileage) 8,000 kilometer.

Sekitar tahun 1900-an, pengeluar tayar mendapat satu jalan penyelesaian, iaitu menambah karbon hitam ke dalam tayar.

Serbuk halus ini bukan sahaja membuatkan tayar bertukar menjadi hitam, tetapi juga meningkatkan jarak tempuh berpuluh-puluh ribu kilometer, menjadikannya kuat dan tahan lama.

Karbon hitam juga merupakan penghalang UV yang sangat baik untuk menahan degradasi fotokimia pada matriks getah.

Lampu isyarat pertama kali dicipta dan digunakan untuk mengekalkan keselamatan laluan kereta api. Pada mulanya, ia hanya mempunyai dua warna iaitu merah untuk berhenti dan putih untuk jalan.

Walau bagaimanapun, ia menjadi masalah kerana pemandu kereta api sering tersalah anggap lampu putih lain yang berhampiran sebagai isyarat 'jalan'.

Hal ini mendorong para jurutera mengubah lampu putih menjadi hijau.

Apabila kenderaan menjadi sebahagian daripada kehidupan setiap hari, pengawal selia jalan raya menggunakan konsep itu dan menambahkan lampu kuning, yang bermaksud berhati-hati.

Warna pada lampu isyarat tidak hanya dipilih secara rawak. Ia dipilih kerana kemampuan masing-masing untuk sampai ke pandangan pemandu.

Sebagai contoh, warna merah dipilih untuk mewakili 'berhenti' kerana cahaya merah mempunyai panjang gelombang yang lebih tinggi dan boleh bergerak lebih jauh.

Oleh itu, lampu merah akan kelihatan jelas kepada pemandu dari jarak dekat dan jauh. Cahaya kuning pula mempunyai panjang gelombang yang lebih pendek daripada merah, tetapi lebih panjang daripada hijau.

Jadi, warna-warna ini hanya dapat dilihat apabila pemandu mendekati persimpangan, juga membolehkan mereka memastikan bahawa ia selamat untuk dilalui.

Lintasan pejalan kaki atau zebra crossing yang pertama di dunia telah dihasilkan pada 31 Oktober, 1951, di Slough, England.

Sejak penubuhannya, konsep ini menjadi sangat popular dan telah disesuaikan dengan negara-negara di seluruh dunia. Pada tahun 1950-an, England menyaksikan peningkatan dalam pemilikan kereta.

Walau bagaimanapun, pejalan kaku masih membiasakan diri dengan idea berkongsi jalan bersama pemandu, yang menjadikannya sangat sukar dan berbahaya.

Jadi, untuk menjadikan jalan raya lebih selamat untuk pemandu dan pejalan kaki, kerajaan British mencipta lintasan pejalan kaki, yang pada dasarnya diperbuat daripada kancing logam.

Walaupun penemuan itu bertujuan untuk kebaikan, namun ia terbukti tidak berkesan kerana pemandu tidak dapat melihatnya daripada jarak jauh.

Oleh itu, kerajaan memutuskan untuk beralih kepada tanda berwarna dan juga melancarkan kempen untuk mencari warna yang paling berkesan.

Selepas pakar menganalisis warna dan corak yang berbeza, mereka mendapati bahawa gabungan hitam dan putih paling berkesan kerana ia kelihatan jelas kepada pemandu dari jauh.

Corak ini juga membuatkan pejalan kaki menonjol dari latar belakang, menjadikan mereka kelihatan kepada pemandu yang tidak berwaspada.

Pernah tak anda tertanya-tanya mengapa tisu berwarna putih? Sebenarnya, terdapat dua sebab mengapa tisu berwarna putih.

Yang pertama ialah pihak pengeluar melunturkannya yang membuatkannya menjadi putih. Jika ia tidak dilunturkan, tisu akan mempunyai warna kelabu-coklat, membuatkannya kelihatan kurang diminati.

Sebab kedua adalah bahawa manusia mempunyai kecenderungan semula jadi untuk percaya bahawa apa-apa yang berwarna putih adalah bersih.

Oleh kerana sesetengah pengeluar menghasilkan tisu menggunakan kertas yang dikitar semula, ia mungkin akan terdiri daripada pelbagai warna.

Walaupun produk akhir adalah bersih dan selamat digunakan, namun adalah kelihatan tidak menarik jika tisu tersedia dalam 10 warna berlainan.

Semasa penghujung abad ke-19 dan awal abad ke-20, bas sekolah hanyalah sebuah kenderaan yang boleh mengangkut pelajar.

Tiada piawaian perindustrian ke atas bas ini dan orang ramai menggunakan pelbagai kenderaan, termasuk kereta kuda yang ditarik sebagai bas sekolah.

Walau bagaimanapun, pada tahun 1939, Yayasan Rockefeller dan profesor Universiti Columbia, Frank Cyr menganjurkan satu persidangan yang mengumpulkan para jurutera dan pakar untuk menubuhkan piawaian kebangsaan bagi bas-bas sekolah.

Persidangan ini menghasilkan 44 standard bas sekolah, termasuk dengan butiran seperti ketinggian, lebar, spesifikasi, serta warna.

Pakar-pakar mendapati bahawa tiga jenis warna kuning adalah yang paling mudah untuk dilihat ketika waktu pagi dan waktu petang apabila bas beroperasi.

Huruf hitam tebal di sisi juga menarik perhatian yang membuatkan pemandu lain menyedari bahawa kenderaan ini sebenarnya adalah bas sekolah.

Warna putih dipilih untuk bahagian atas bas sekolah kerana ia memantulkan cahaya yang paling banyak yang mana membantu mengawal kepanasan di dalam bas.

Apabila bola sepak mula dihasilkan daripada plastik, ia dilunturkan menjadi putih secara keseluruhan.

Walaubagaimanapun, syarikat Adidas memutuskan untuk menambahkan warna hitam kepada bola sepak.

Ini kerana hitam dan putih adalah lebih mudah untuk dilihat di dalam televisyen disebabkan oleh pada ketika itu, gambar pada televisyen juga hitam dan putih.


Bolehkah Penghidap HIV Hidup Normal Dan Memiliki Zuriat?

Mungkin ramai di antara kita yang tidak mempunyai pengalaman menghidap, mengenali atau hidup di kalangan mereka yang menghidap penyakit HIV.

Pengetahuan atau kesedaran tentang apa-apa sahaja berkenaan dengan HIV dan AIDS adalah sangat kurang dalam masyarakat kita.

Oleh itu, ramai orang normal yang mempunyai tanggapan buruk terhadap mereka ini membuatkan mereka mengasingkan diri, tidak bergaul serta tidak mendapatkan rawatan dan kaunseling.

Dan jika ini berlaku, peluang untuk mereka yang mempunyai HIV untuk dijangkiti AIDS sangat tinggi.

Persoalan seperti berapa lamakah seseorang itu boleh hidup jika dijangkiti HIV dan adakah mereka boleh hidup seperti orang normal?

Apabila wabak HIV dan AIDS bermula di Amerika Syarikat pada 1980-an, HIV merupakan satu masalah yang mengancam nyawa.

Walau bagaimanapun, orang kini boleh mengurusnya sebagai masalah kesihatan kronik, sama seperti menguruskan penyakit kencing manis atau kegagalan jantung.

Peningkatan jangka hayat bagi penghidap HIV mempunyai hubungan langsung dengan peningkatan dalam terapi perubatan, termasuklah ubat-ubatan antiretroviral.

Ubat-ubatan ini membantu menindas tahap-tahap HIV dalam darah dan kerosakan perlahan akibat jangkitan. Penindasan ini membantu mencegah perkembangan dari HIV ke AIDS, atau tahap 3 HIV.

Pada tahun 1980-an hingga 1990-an, terapi antiretroviral bermula sebagai monoterapi (rawatan penyakit dengan ubat tunggal) dan kemudian menjadi terapi ganda.

Kini, terdapat kombinasi terapi antiretroviral, termasuk penggunaan tiga atau lebih ubat-ubatan.

Terdapat beberapa kelas ubat antiretroviral yang menyerang HIV dengan cara yang berbeza.

Gabungan ubat adalah pilihan rawatan pertama dan penghidap biasanya memulakan terapi antiretroviral secepat mungkin selepas diagnosis HIV.

Kajian 2017 dalam jurnal AIDS mendapati bahawa jangkaan jangka hayat tambahan bagi penghidap HIV pada umur 20 tahun semasa era monoterapi awal adalah 11.8 tahun.

Walau bagaimanapun, jumlah itu meningkat kepada 54.9 tahun untuk era antiretroviral yang paling terkini.

Dalam satu lagi kajian pada tahun 2017, penghidap HIV yang tinggal di negara berpendapatan tinggi mempunyai jangkat hayat tambahan 43.3 tahun jika mereka menerima diagnosis pada usia 20 tahun.

Para penyelidik juga membuat kesimpulan bahawa orang yang mempunyai HIV dengan pendidikan tinggi mempunyai jangka hayat yang sama dengan penduduk umum.

Usaha untuk menyembuhkan HIV tetap diteruskan dan sementara itu, kombinasi terapi antiretroviral mampu mengekalkan kesihatan penghidap HIV.

Malah, apabila penghidap HIV yang mendapatkan terapi antiretroviral ini mempunyai beban virus negatif dalam darah, maka risiko pemindahan virus kepada orang normal pada dasarnya adalah sifar.

Ini bermakna mereka boleh hidup normal seperti orang biasa seperti boleh berkahwin dan mempunyai anak tanpa menjangkiti pasangan atau anak-anak.

Penemuan ini memberikan tanggapan "rawatan sebagai pencegahan" kepada para penyelidik, yang menggalakkan kawalan HIV dengan baik sebagai cara untuk mencegah penularan melalui hubungan seksual, perkongsian jarum dan melahirkan anak serta penyusuan.

Dan disebabkan penghidap HIV kini hidup lebih lama, mereka mula menghadapi masalah kesihatan yang dihadapi oleh orang tua.

Malah, membezakan penyakit Alzheimer daripada gangguan neurokognitif yang berkaitan dengan HIV menjadi isu baru dalam populasi orang tua yang menghidap HIV.

Walaupun terapi antiretroviral semakin hebat, penghidap HIV mungkin mengalami kesan jangka masa panjang disebabkan terapi atau HIV itu sendiri.

HIV juga boleh meningkatkan keradangan kronik dalam badan, membuatkan seseorang yang berisiko terhadap keadaan kesihatan tertentu.

Walau bagaimanapun, lebih banyak penyelidikan diperlukan untuk lebih memahami perkara ini.

Ubat-ubatan antiretroviral mempunyai kaitan dengan kesan sampingan jangka pendek dan jangka panjang.

Kebanyakan kesan sampingan boleh diurus tetapi boleh menjadi serius.  Kesan jangka panjang dari antiretroviral termasuk:

Walau bagaimanapun, tanpa rawatan yang mencukupi, HIV boleh mula merosakkan sel-sel dalam sistem imun.

Adalah penting bagi penghidap HIV mengikuti pelan rawatan mereka dengan baik untuk memastikan virus itu ditindas dalam darah.


7 Undang-Undang Berkait Islam di Malaysia Mahu Dipadam Pengkritik Dunia

Isu-isu berkenaan hak-hak kemanusiaan sering kali menimbulkan polemik dalam masyarakat kita, apatah lagi apabila melibatkan undang-undang atau dasar berkaitan dengan agama.

Pengenalan undang-undang yang digubal masyarakat antarabangsa juga dilihat sebagai langkah mencabar kedaulatan undang-undang negara kita, sehingga mampu mempengaruhi segelintir individu dalam masyarakat agar turut sama terikut-ikut mahu melihat pengaruh barat diamalkan sepenuhnya di negara kita - atas tuntutan hak-hak kemanusiaan.

Undang-undang negara kita seringkali dikritik bersifat tidak toleran dan sempit, tetapi elemen manakah sebenarnya yang menjadi sasaran untuk dikenakan perubahan? Berikut adalah 5 isu masyarakat antarabangsa berkaitan undang-undang negara kita yang dikatakan tidak adil dari segi kebebasan beragama.

Dalam artikel 18 Deklarasi Hak Universal Asasi Manusia atau UDHR, disebutkan bahawa setiap individu yang hidup patut mempunyai kebebasan dalam memilih kepercayaan beragama, tanpa sebarang syarat atau peraturan dikenakan ke atasnya. Undang-undang di negara kita pula, khasnya yang berkaitan dengan Islam melarang malahan menghukum mana-mana individu yang didapati ingin keluar daripada Islam.

Tindakan Jabatan Agama Islam melakukan langkah-langkah pemulihan dan rehabilitasi terhadap mana-mana individu yang ingin meninggalkan Islam, dikritik sebagai langkah yang bertentangan hak asasi manusia dalam piagama ICCPR dan ICERD.

Disebutkan juga dalam artikel 18 (1) ICCPR, setiap individu perlu diberikan hak sama rata dalam mengamalkan sebarang jenis kepercayaan - tak kiralah dalam bentuk pemikiran atau amalan secara terbuka, dilakukan dalam bentuk individu atau komuniti tanpa sebarang halangan boleh dilakukan.

Deklarasi hak asasi manusia ICCPR menggariskan bahawa amalan, ritual, upacara dan ceramah-ceramah pengajaran sebarang bentuk agama atau kepercayaan - perlu dibenarkan. Pembinaan rumah-rumah ibadat juga tidak boleh disekat dengan pembinaan atau tayangan simbol-simbol yang mewakili kepercayaan berbeza ini juga perlu diberikan hak sama rata.

Salah satu perkara yang kerap kali dipersoalkan berkenaan perlembagaan negara kita dalam artikel 3 (1) yang menyatakan kedudukan Islam sebagai agama persekutuan, dengan kebebasan beragama diberikan kepada seluruh persekutuan dalam cara aman dan harmoni.

Berdasarkan kepada deklarasi ICCPR, kewujudan undang-undang atau perlembagaan yang meletakkan satu agama sebagai agama rasmi tidak berlawanan dengan deklarasi tersebut - namun isu yang sering dibangkitkan adalah; adakah dengan wujudnya agama rasmi iaitu Islam, akan menyebabkan wujudnya segregasi antara hak penganut Islam dan yang bukan Islam?

Dianggap sebagai salah satu masalah paling penting yang perlu diperbetulkan di negara kita, masyarakat antarabangsa melihat kewujudan sistem mahkamah syariah yang mempunyai kuasa dalam membenarkan perkahwinan bawah umur berlangsung, sebagai satu perkara yang tidak wajar.

Di negara kita, undang-undang sivil meletakkan larangan ke atas sebarang perkahwinan melibatkan individu di bawah usia 18 tahun. Bagaimanapun, sistem syariah yang turut sama diamalkan membolehkan perkahwinan berlaku walaupun usia pengantin belum mencecah 16 tahun bagi perempuan asalkan mendapat kelulusan hakim mahkamah syariah, selepas pertimbangan diteliti dan diperiksa situasinya.

Isu ini kerap menimbulkan kontroversi kerana selalunya melibatkan ibu bapa dan hubungan mereka dengan anak-anak yang belum berusia 18 tahun. Setakat ini undang-undang negara kita masih membenarkan ibu atau bapa menukarkan agama anak mereka kepada Islam, tanpa perlu mendapatkan persetujuan secara bersama.

Perkara ini dikatakan tidak bersifat adil kerana gagal mengambil kira pandangan kedua-dua pihak yang hak, sama ada ibu atau bapa. Situasi di negara kita dilihat agak kompleks berikutan undang-undang yang seringkali dikritik 'memenangkan Islam', di mana seorang ibu atau bapa sekiranya memeluk Islam; dibenarkan untuk menukarkan agama anak mereka turut sama Islam secara rasmi. Pengkritik menyifatkan ketidak adilan berlaku kerana jika perkara sebaliknya pula berlaku, kes seperti itu tidak dinilai daripada perspektif serupa.

Konvensyen Hak Kanak-Kanak 1995 dipersetujui oleh negara kita pada tahun 1995, namun sehingga ke hari ini desakan supaya kita bersetuju sepenuhnya dengan kandungan konvensyen tersebut terus didengari. Ini kerana Malaysia dilihat masih bersikap tradisional, tidak membenarkan kanak-kanak memilih sendiri agama kepercayaan mereka secara bebas - tanpa campur tangan ibu bapa.

Berikutan beberapa pindaan yang diletakkan oleh kerajaan kita dalam memelihara kedudukan perlembagaan serta polisi negara sebagai usaha memelihara kedudukan Islam, tindakan ini dianggap bercanggah sepenuhnya dengan konvensyen yang sudah dipersetujui. Jadi ibu bapa Malaysia sepatutnya tidak memaksa anak menuruti agama anutan mereka, sebaliknya hanya bertindak sebagai pendorong supaya anak mahu memeluk dan mewarisi agama ibu ayahnya.

Berikutan daripada kewujudan artikel-artikel yang memberikan kebebasan beragama pada setiap individu - kebebasan untuk menyebarkan agama juga diletakkan sebagai satu hak yang tidak boleh dihalang di negara kita; sama ada melalui usaha meyakinkan orang lain tentang agama tertentu atau melalui ceramah-ceramah yang dianjurkan tanpa ada perlindungan atau keistimewaan diletak pada mana-mana kategori agama.

Oleh sebab itulah undang-undang Malaysia yang menjadikan penyebaran agama lain kepada individu Muslim sebagai satu kesalahan, dikatakan perlu dimansuhkan. Antara negeri yang dikritik agak ketat melaksanakan undang-undang ini adalah Selangor dan Terengganu. Undang-undang jenayah syariah Akta 1997 juga mewartakan bahawa mana-mana individu yang didapati menyebarkan ajaran mereka kepada seorang Muslim, boleh didenda RM3,000 atau hukuman 2 tahun penjara.

Berikutan kewujudan syarat ini, negara kita terus menjadi sasaran kerana terus berkeras, tidak meletakkan kebebasan beragama dalam bentuk sama rata terhadap semua dengan banyak keistimewaan dan perlindungan diberikan pada penganut agama Islam, mewakili masyarakat Muslim.

Challenges to Freedom of Religion or Belief in Malaysia (fail PDF)


Berbaloikah Pakai Helmet 'Full Face' Untuk Pandu Motorsikal Kapcai?

Budaya pemakaian topi keledar bagi penunggang motorsikal di negara kita agak berbeza dengan dua negara jiran terdekat kita, iaitu Singapura dan Thailand.Di kedua-dua negara tersebut, pemakaian topi keledar tutup penuh muka (full face) adalah lebih biasa berbanding di negara kita, khasnya bagi penunggang motorsikal jenis cub.

Selain itu, budaya pemakaian topi keledar bagi kanak-kanak juga agak kurang diberi penekanan. Sudah menjadi satu kebiasaan pula sekiranya anda meninjau di kawasan sekolah, bagaimana ibu atau ayah akan menunggang dengan topi keledar sementara anaknya pula dibiarkan saja tiada dipakaikan perlindungan di kepala.

Adakah perlu masyarakat kita mengubah budaya pemakaian topi keledar untuk kanak-kanak dengan lebih meluas? Nyata perlu. Namun apa yang menjadi perbincangan kali ini - adakah helmet full face lebih selamat berbanding topi keledar jenis lain? Jom kita huraikan.

Pertama sekali, jangan canggung pula kalau kami gunakan terus istilah helmet menggantikan topi keledar. Selain lebih pendek, istilah helmet memang wujud dalam daftar perkataan bahasa kita ya!

Secara amnya, semua helmet boleh dibahagikan kepada tiga jenis; helmet tutup penuh muka (full face), helmet tidak tutup muka (open face) dan helmet separuh (half coverage helmet) yang cukup popular kerana rekaannya yang diminati ramai.

Penggunaan motorsikal di seluruh dunia berbeza daripada segi keperluannya mengikut benua. Di Amerika Syarikat misalnya, masyarakat mereka menggunakan motorsikal sebagai alat rekreasi dengan hanya 2% daripada jumlah pendaftaran kenderaan, adalah untuk pendaftaran motorsikal.

Bagaimanapun di benua Asia khasnya, motorsikal menjadi antara metode utama pergerakan dan pengangkutan pilihan masyarakat, jadi kadar kemalangan melibatkan penunggang motorsikal adalah jauh lebih tinggi. Di Vietnam misalnya, lebih 80% kecederaan atau kerosakan yang berlaku di bahagian kepala adalah disebabkan kemalangan motorsikal.

Bercakap tentang Thailand, kajian berkenaan kadar kemalangan di sana menunjukkan setiap 1 daripada 4 insiden berlaku melibatkan motorsikal, melibatkan penunggang yang helmetnya tercabut semasa impak. Ini menunjukkan walaupun budaya pemakaian 'full face' lebih meluas di sana, penunggang mereka masih ramai enggan memakainya dengan sempurna.

Helmet full face mempunyai persepsi baik, dikatakan mampu melindungi kepala penunggang dengan lebih baik serta mengurangkan risiko kecederaan lebih besar. Dalam beberapa kajian yang telah dijalankan terhadap mangsa-mangsa kemalangan, didapati secara statistiknya 50% peratus daripada penunggang kebiasaannya gagal mengikat helmet dengan baik.

Amalan pemakaian helmet juga didapati mempunyai banyak stigma-stigma tersendiri yang menyebabkan kesedaran tentangnya kurang, khasnya di negara-negara membangun. Anak-anak muda didesak rakan-rakan untuk tidak menggunakan helmet supaya tak nampak macam 'mat skima', cuaca panas dikatakan penyebab helmet tidak dipakai dan helmet dikatakan merosakkan rambut yang sudah didandan, khasnya bagi wanita.

Selain itu masalah berkaitan helmet dengan individu yang memakai sesuatu di kepala juga belum ditemui solusinya, seperti pemakai serban atau lelaki Sikh yang perlu mengenakan turban.

Untuk membandingkan tahap keselamatan helmet yang ada, kita juga perlu membezakan di antara tahap kecederaan yang boleh terjadi akibat kemalangan. Secara umumnya, terdapat dua jenis kecederaan yang cuba dilindungi oleh helmet kita - hentakan di kepala dan juga kecederaan pada bahagian muka.

Berdasarkan kajian yang telah dijalankan di China, Brazil dan Perancis yang menjadi rujukan penulis - kesemua kajian menunjukkan tiga persamaan yang serupa.

Yang pertama, pemakaian helmet jenis 'separuh' tidak membantu dalam mengurangkan risiko kecederaan. Ini kerana helmet jenis tersebut tidak mempunyai mekanisme yang cukup bagi mengalirkan getaran atau hentakan yang terjadi di bahagian kepala, selain daripada kekurangan pelindung yang mampu menyerap impak hentakan.

Kedua - daripada statistik kecederaan atau impak di bahagian tengkorak kepala, tidak ada perbezaan yang signifikan sekiranya kita membandingkan impak yang berlaku pada penunggang dengan helmet 'full face' dan penunggang dengan helmet 'open face,' sekiranya kedua-duanya dipakai dengan kemas.

Bagaimanapun, apa yang membezakan kedua-dua jenis helmet ini adalah bentuk perlindungan pada muka.

Apabila diukur tahap kecederaan yang berlaku pada bahagian muka, khasnya bahagian dagu, tekak, hidung dan mulut - terdapat perbezaan yang sangat ketara di antara perlindungan yang diberikan helmet 'full face' dengan helmet-helmet lain.

Kesemua kajian mendapati risiko berlakunya kecederaan pada bahagian wajah meningkat tiga kali ganda seandainya seseorang penunggang menggunakan helmet selain jenis 'full face'.

Apa yang cuba penulis sampaikan di sini adalah sudah tiba masanya masyarakat Malaysia cuba membudayakan pemakaian helmet jenis 'full face' pada semua penunggang motorsikal. Ini kerana penawaran keselamatan yang diberikan oleh helmet jenis tersebut jauh lebih baik berbanding kesemua helmet jenis lain.

Walaupun harganya agak mahal berbanding jenis lain, kos yang perlu dibayar adalah berbaloi dengan perlindungan yang mampu kita perolehi.

Berdasarkan kepada kajian-kajian, penulis ingin mengesyorkan agar masyarakat kita turut sama dapat menghentikan pemakaian helmet jenis setengah atau 'kura-kura' kerana sudah dibuktikan gagal berfungsi dengan baik dalam situasi kemalangan.

Kepada pihak kerajaan pula, sudah tiba masanya kita menambah baik standard ujian helmet negara kita iaitu MS 1 : 1996 kerana standard itu tidak memenuhi keperluan ujian yang lebih tinggi, seperti diamalkan di Singapura yang jauh lebih ketat tahap piawaiannya.

Effectiveness of different types of motorcycle helmets and effects of their improper use on head injuries

Does a full-face helmet effectively protect against facial injuries? (PDF)


7 Makanan Harian Yang Boleh Merosakkan Buah Pinggang (Sekiranya Berlebihan)

Buah pinggang memainkan peranan yang sangat penting dalam tubuh badan kita yang mana bertanggungjawab untuk mengeluarkan sisa melalui air kencing, menghasilkan hormon, dan menapis toksin serta cecair tambahan dalam darah anda.

Itulah sebabnya anda perlu mengambil berat tentang buah pinggang anda dan cuba menjaga kesihatannya dengan sebaik-baiknya.

Malangnya, sesetengah makanan yang kita makan setiap hari boleh membahayakan dan menjejaskan fungsi normal organ ini jika dimakan lebih banyak.

iluminasi.com kongsikan 10 makanan yang boleh merosakkan buah pinggang anda.

Walaupun buah alpukat atau avokado sememangnya terkenal dan dipuji kerana pelbagai sifat berkhasiat seperti mengandungi lemak baik, namun makan buah ini dengan jumalh terlalu banyak mungkin berbahaya untuk buah pinggang anda.

Malah, ia lebih teruk jika seseorang itu mengalami penyakit buah pinggang.

Ini disebabkan oleh buah alpukat mempunyai kadar kalium yang sangat tinggi.

Badan kita sebenarnya memerlukan mineral ini namun kehadiran kalium yang berlebihan dalam darah boleh menyebabkan masalah serius seperti kekejangan dan degupan jantung yang tidak menentu.

Tak dapat dinafikan bahawa daging adalah antara makanan yang paling sempurna dari segi nutrisi. Akan tetapi, makan dengan jumlah yang terlalu banyak sebenarnya boleh menyebabkan masalah kepada buah pinggang.

Ini kerana protein daripada haiwan ini agak sukar untuk diproses, sekaligus membuatkan penghapusan bahan buangan membebankan buah pinggang.

Diet yang kaya dengan protein haiwan juga boleh menyebabkan berlakunya batu karang.

Daging mempunyai jumlah purin yang tinggi yang merangsang penghasilan asid urik, salah satu punca penyebab batu ginjal.

Anda boleh makan lebih banyak sayur-sayuran dan kekacang untuk mendapatkan protein yang diperlukan oleh tubuh anda

Diet yang sihat perlu mengandungi jumlah maksimum garam sebanyak 2300 miligram sehari atau kira-kira satu sudu teh.

Jika anda makan terlalu banyak garam, buah pinggang anda perlu bekerja lebih keras untuk menghilangkan lebihan natrium, jadi ia mula mengekalkan air yang boleh menyebabkan tekanan darah tinggi.

Untuk memastikan buah pinggang anda sihat, anda boleh menambahkan rempah dan herba ke dalam makanan anda dan bukannya menambahkan garam yang lebih.

Anda juga perlu mengurangkan pengambilan makanan yang diproses dan dibungkus seperti sup atau sayur-sayuran tin dan sayuran beku kerana biasanya terdapat banyak garam.

Jika anda mengesyaki anda mengalami masalah buah pinggang, pemakanan yang betul adalah penting untuk kekal sihat.

Dan ini bermakna anda harus mengehadkan pengambilan beberapa makanan seperti pisang.

Ini kerana buah ini mempunyai kadar kalium yang sangat tinggi, yang boleh membahayakan pesakit buah pinggang.

Orang dewasa yang sihat harus mempunyai mengambil kira-kira 3,500 hingga 4,700 miligram kalium setiap hari dari makanan dan pisang bersaiz sederhana (150 g) sudah mengandungi 537 miligram.

Tetapi jika anda menderita penyakit buah pinggang, pengambilan kalium perlu lebih rendah kerana tubuh anda tidak dapat menguruskan penapis yang berlebihan, yang boleh membawa kepada masalah kesihatan yang serius.

Walaupun produk tenusu kaya dengan vitamin dan nutrien, mengambil terlalu banyak susu, yogurt dan keju mungkin membawa lebih banyak kemudaratan berbanding kebaikan.

Dan ini boleh berlaku kerana jumlah fosforus yang terkandung dalam makanan ini yang mungkin menyebabkan tekanan kepada buah pinggang anda.

Malah, jika buah pinggang anda tidak berfungsi sepenuhnya, organ ini tidak dapat menyahkan fosforus tambahan dari darah anda dan ini boleh menyebabkan tulang menjadi nipis dan lemah dari masa ke masa serta peningkatan risiko patah tulang.

Bagi orang yang ingin menurunkan berat badan dengan cara menjaga pemakanan, roti gandum menjadi satu pilihan yang sangat popular kerana sangat sihat dan berkhasiat.

Namun, memakan roti ini dalam kuantiti yang banyak dan terutama oleh individu yang mengalami masalah buah pinggang boleh merosakkan buah pinggang.

Puncanya disebabkan oleh jumlah fosforus dan kalium yang tinggi yang terkandung dalam roti ini.

Sekeping roti gandum mengandungi 70 miligram kalium dan 57 miligram fosforus, berbanding dengan satu keping roti putih yang hanya mengandungi 25 miligram setiap satu.

Walaupun buah dan jus oren mengandungi kalori yang rendah dan kaya dengan vitamin C, kedua-dua ini juga mengandungi kadar kalium yang tinggi.

Sebiji oren bersaiz sederhana mengandungi 240 miligram kalium dan secawan jus oren boleh mengandungi kira-kira 470 miligram.

Jumlah kalium yang agak tinggi membuatkan pengambilan buah dan jus oren harus dihadkan, terutamanya jika buah pinggang anda tidak dapat berfungsi dengan sepenuhnya.

Jika organ ini tidak dapat menyahkan kalium yang berlebihan dalam darah, tubuh anda boleh berada dalam keadaan bahaya.


6 Filem Bajet Rendah yang Mempunyai Kutipan Melebihi RM 1 Billion

Sekiranya anda melihat senarai filem paling menguntungkan, anda akan dapati kebanyakan filem blockbusters ini menelan belanja yang besar. Filem-filem ini biasanya menelan belanja sekitar RM 500-800 juta atau lebih dan mampu membuat keuntungan sehingga melebihi RM 4 billion.

Walaupun menguntungkan, ia juga merupakan satu risiko besar yang terpaksa diambil syarikat penerbitan filem. Jika filem mereka gagal mendapat sambutan, mereka akan mengalami kerugian besar.

Disebabkan itu, banyak syarikat penerbitan filem akan cuba menghasilkan filem dengan bajet rendah tetapi mampu meraih keuntungan besar. Banyak faktor yang menyumbang kepada populariti sesebuah filem seperti strategi tayangan, pemasaran yang inovatif, mendapatkan ulasan pakar dan banyak lagi. Berikut adalah beberapa filem bajet rendah yang berjaya mendapat kutipan melebihi RM 1 billion.

The Conjuring adalah sebuah filem seram Amerika yang dihasilkan penerbit kelahiran Malaysia, James Wan. Ia mengisahkan mengenai pasangan Ed dan Lorraine Warren yang merupakan penyiasat paranormal dan sering menangani kes-kes gangguan makhluk halus.

Filem The Conjuring yang pertama ini mengisahkan pasangan ini membantu keluarga Perron yang mengalami gangguan mistik di rumah ladang mereka di Rhode Island pada tahun 1971.

Filem susulan The Conjuring 2 yang dihasilkan pada 2016 menelan belanja dua kali ganda berbanding filem pertama dan mengutip hasil sebanyak RM 1,330 juta

Filem thriller arahan M. Night Shyamalan yang dibintangi oleh James McAvoy ini berjaya menjadi filem box office di tempat pertama selama tiga minggu terawal ditayangkan.

Filem ini menampilkan McAvoy sebagai seorang lelaki dengan masalah pelbagai personaliti yang telah menculik tiga remaja perempuan. Lakonan berkesan McAvoy membuatkan filem ini mendapat ulasan positif dari pengkritik dan dicalonkan sebagai filem thriller terbaik di Anugerah Saturn.

Tidak seperti filem seram lain yang sering mendapat ulasan negatif, filem Annabelle berjaya membuktikan kehebatannya apabila menjadi filem box office. Tayangan sulung filem ini di seluruh dunia sahaja berjaya mengutip jualan tiket sehingga RM 83 juta.

Bagi filem susulan Annabelle: Creation yang dihasilkan pada 2017, ia menelan belanja sebanyak RM 62 juta. Filem kedua ini juga merupakan kejayaan besar apabila mendapat kutipan sebanyak RM 1,272 juta di seluruh dunia.

Filem ini merupakan satu-satunya filem dalam senarai ini yang bukan dalam genre seram dan mempunyai kutipan tertinggi. Filem komedi romantik bajet rendah ini diterbitkan oleh pelakon legenda Tom Hanks.

Apa yang mengagumkan ialah, filem ini ditayangkan selama hampir setahun di pawagam. Walaupun tayangan sulung filem ini tidak begitu mendapat sambutan tetapi ia semakin mendapat sambutan dari minggu demi minggu.

Filem ini berjaya mendapat tempat ke-2 sebagai filem paling popular setelah 20 minggu ditayangkan dan berjaya menjadi top 10 selama 17 minggu. Ini semua berjaya dilakukan dengan bajet pemasaran sebanyak RM 4 juta sahaja. Namun, filem susulannya yang diterbitkan pada 2016 gagal mendapat sambutan hangat.

Jordan Peele merupakan seorang pelawak Amerika yang terkenal. Namun, bakatnya sebagai seorang pengarah terserlah apabila dia menghasilkan filem pertamanya iaitu Get Out. Filem seram arahannya itu menjadi sebuah kejayaan besar dan mendapat ulasan positif dari ramai pengkritik.

Filem itu menggunakan kaedah pemasaran yang inovatif dan berjaya mengutip sebanyak RM 138 juta pada tayangan pembukaannya. Syarikat penerbitan filem itu berjaya membuatkan orang ramai bercakap mengenai filem itu dan mendorong peminat untuk pergi ke pawagam daripada menunggu DVD filem itu diterbitkan.

Filem itu berjaya mendapat empat pencalonan Oscar dan merupakan filem paling menguntungkan pada tahun 2017. Bagi filem kedua arahan Peele iaitu Us (2019), dia menggunakan bajet sebanyak RM 83 juta dan berjaya mendapat kutipan sebanyak RM 1,054 juta.

Filem seram ini adalah pelopor kepada filem kategori "found-footage" di mana filem itu dihasilkan seolah-olah daripada penemuan rakaman yang ditinggalkan. Filem ini bukan sekadar fenomena budaya tetapi ia juga sangat menguntungkan.

Filem ini mengisahkan tentang sekumpulan pelajar jurusan perfileman sedang menyiasat satu kisah mistik yang diperkatakan penduduk setempat. Seperti filem berjaya yang lain, The Blair Witch Project ini memanfaatkan kaedah pemasaran viral, jadual tayangan yang sesuai dan melancarkannya perlahan-lahan supaya menjadi buah mulut penonton.

Filem kategori found-footage ini merupakan genre baru dan membuatkan penonton terkesan dengan tahap misteri dan keseramannya. Banyak filem lain cuba meniru formula kejayaan The Blair Witch Project tetapi tidak dapat menandingi kehebatan filem ini.


Kenapa Serangan Strok Dan Jantung Kerap Berlaku Dalam Bilik Air?

Strok atau angin ahmar adalah masalah kesihatan yang diakibatkan oleh salur darah tersumbat dan bekalan darah ke sebahagian otak terganggu.

Terdapat dua jenis strok utama iaitu iskemia, kerana kekurangan aliran darah dan hemorrhagic iaitu akibat pendarahan. Kedua-dua ini mengakibatkan sebahagian daripada otak tidak berfungsi dengan betul.

Tanda-tanda strok mungkin termasuk ketidakupayaan untuk bergerak pada satu sisi badan, masalah pemahaman atau bercakap, berasakan dunia seperti berputar atau kehilangan penglihatan pada satu sisi.

Tanda dan gejala sering muncul sebaik selapas strok berlaku. Faktor risiko utama untuk strok adalah tekanan darah tinggi.

Faktor risiko lain termasuklah merokok, obesiti, kolesterol darah tinggi, diabetes mellitus, strok mini yang berlaku sebelumnya dan gangguan irama jantung (Atrial Fibrilasi).

Cara pencegahan merangkumi mengurangkan faktor risiko, dan mungkin juga pengambilan aspirin, statin, pembedahan untuk membuka arteri ke otak dan warfarin bagi mereka yang mempunyai angguan irama jantung.

Mengapa sesetengah orang mengalami serangan jantung atau strok (serangan otak) ketika sedang mandi? Adakah ia hanya kebetulan atau terdapat sesuatu dalam proses mandi yang boleh mencetuskan komplikasi yang serius ini?

Adakah terdapat urut urutan yang betul, seperti membasahkan kaki terlebih dahulu, diikuti oleh badan dan kemudiannya kepala? Adakah mandi air sejuk boleh mencetuskan strok atau serangan jantung?

Membasahkan kepala dan rambut terlebih dahulu ketika mandi menyebabkan badan menyesuaikan suhunya terlalu cepat kerana kita berdarah panas.

Dengan melakukan urutan yang tidak betul ini, darah yang bergegas ke kepala mungkin menyebabkan kapilari atau arteri menjadi pecah, mencetuskan strok dan jatuh.

Cara yang betul untuk mandi adalah dengan membasahkan badan dari kaki sehingga ke bahu perlahan-lahan. Ikut prosedur ini dan kemudiannya mandi seperti biasa.

Kaedah ini sangat berguna terutamanya untuk orang yang mempunyai darah tinggi, kolesterol tinggi dan juga migrain, serta dikaitkan dengan irama circadian (kitaran 24 jam dalam proses fisiologi makhluk hidup).

Tekanan darah adalah tinggi pada waktu pagi dan kebanyakan orang mandi pada waktu pagi, yang mana menjelaskan hubungan kedua-duanya.

Dan dalam banyak keadaan, masalah bukanlah dicetuskan oleh mandi tetapi meneran semasa membuang air besar yang sebenarnya boleh mencetuskan strok atau serangan jantung di bilik mandi.

Pesakit juga mengalami serangan jantung atau strok ketika membuang air besar dan bukannya ketika mandi.

Apabila seseorang itu meneran, sebagai contoh ketika mengalami sembelit, dia akan menahan nafas dan meneran secara berlebihan. Perkara ini dikenali sebagai pergerakan Valsalva.

Ini meningkatkan tekanan abdomen dan membantu memaksa najis keluar daripada badan.

Tetapi tindakan ini juga sangat memberikan tekanan kepada jantung dan sistem peredaran darah, kerana ia meningkatkan tekanan di dalam dada sehingga mengurangkan aliran darah ke jantung.

Jantung kemudiannya mengepam dengan lebih perlahan dan jumlah darah yang dipam untuk menyuburkan otak semakin berkurangan. Akibatnya, sesetengah orang pengsan.

Lebih teruk, tindakan meneran secara tiba-tiba ini akan meningkatkan tekanan darah dan bagi mereka yang mempunyai tekanan darah yang tidak terkawal, hal ini mungkin menyebabkan beberapa arteri di otak pecah (pendarahan intrakerebral akibat peningkatan tekanan darah secara mendadak).

Penggunaan tandas duduk mencetuskan risiko tiga kali lebih tinggi berbanding tandas cangkung.

Sesetengah warga tua dan individu yang lemah juga sering tergelincir di bilik mandi. Apabila kepala mereka terhentak, mereka akan mengalami pendarahan dalam otak (pendarahan subdural).

Oleh itu, mereka mesti mengambil langkah berjaga-jaga seperti menggunakan bangku mandi dan tidak mandi secara berdiri.

Adalah juga dinasihatkan untuk memasangkan besi pemegang pada dinding tandas dan juga menggunakan tikar mandi untuk menutupi lantai yang licin.

Penyejukan boleh menyebabkan arteri mengecut dan menghalang aliran darah ke organ-organ penting seperti jantung dan otak.

Oleh itu, adalah yang terbaik untuk mengelakkan diri dari melakukan proses penyejukan badan.

Apabila anda ingin mandi tetapi teragak-agak untuk menggunakan air sejuk (jika tidak ada pemanas), buka pancur air tetapi elakkan diri daripada basah dalam beberapa saat pertama.

Ini memberikan masa untuk mengumpulkan keberanian yang mencukupi sama ada untuk terus mandi atau tidak.


Ini Sebab Mengapa Kucing Ada Misai Dan Fungsinya

Kucing adalah antara haiwan peliharaan yang paling lazim di dunia. Ini kerana haiwan ini sangat comel dan manja serta berperwatakan menarik.

Namun, pernahkan anda tertanya-tanya mengapa kucing mempunyai misai dan apakah fungsinya? Adakah misai ini gugur secara semula jadi? Dan apa yang akan berlaku kepada kucing anda jika misai tersebut dipotong?

Misai kucing juga dikenali sebagai vibrissae, bulu yang sangat sensitif yang tumbuh dalam pelbagai corak pada muncung kucing, dan beberapa bahagian badannya seperti di bawah mata, berhampiran telinga, rahang dan kaki hadapan.

Bulu yang keras dan panjang ini berakar dari rongga folikel yang dimuatkan dengan saraf. Malah, panjang misai seseekor kucing itu boleh menyamai lebar badannya. boleh sama dengan lebar kucing itu sendiri!

Ya, misai kucing boleh mengalami keguguran secara semula jadi sekali-sekala.

Apabila kucing menggugurkan bulu pada badannya, ia juga kadang-kala menggugurkan beberapa helai misai pada masa yang sama.

Biasanya, seekor kucing mempunyai 6 hingga 12 helai misai di setiap bahagian pipi.

Walaupun pengguguran misai ini adalah sesuatu yang normal, namun keguguran yang berlebihan boleh menjadi tanda kepada masalah kesihatan seperti luka, tompok kering atau kepekaan kulit.

Walaupun batang misai kucing diperbuat daripada keratin dan tidak mengandungi sebarang saraf, akar setiap misai ini disambungkan kepada reseptor deria yang dipanggil proprioceptor.

Proprioceptor berkomunikasi dengan otak dan membantu kucing mengemudi melalui ruang.

Melalui kombinasi misai dan dan reseptor deria ini, kucing itu menghubungkan setiap bahagian badannya, yang memberikan refleks sangat pantas.

Oleh kerana proprioceptor ini sangat sensitif terhadap getaran, ia membantu kucing mengejar mangsa dengan mahir dengan bertindak balas terhadap getaran tertentu di udara.

Perkara menarik yang perlu dilihatkan pada kucing adalah hakikat bahawa ia tidak mempunyai tulang selangka seperti manusia.

Ini sekaligus menjadikannya lebih mudah untuk berpusing dan melakukan belokan melalui ruang yang sempit.

Penglihatan jarak dekat kucing adalah sangat teruk. Oleh itu, misai-misai ini membantu kucing semasa berjalan dan mengesan halangan yang terdapat di jalannya.

Satu lagi fungsi penting misai ini ia adalah membantu kucing mengira sama ada ia muat atau tidak untuk melalui sesuatu ruang.

Misai-misai ini secara kasarnya adalah bersamaan dengan lebar badan kucing, maka ia secara semulajadinya bertindak seperti pembaris bagi haiwan ini.

Anda mungkin pernah melihat kucing anda memasukkan kepalanya ke dalam dan ke luar dari sesebuah bukaan atau lubang sebelum melalui ruang tersebut.

Dengan melakukan ini, kucing sedang menganggarkan lebar pembukaan dan memutuskan sama ada ia boleh melalui lubang tersebut atau tidak.

Misai kucing juga berfungsi sebagai penunjuk yang baik terhadap mood dan keperibadian kucing itu sendiri. Contohnya, jika kucing dalam keadaan santai, misainya juga akan berada dalam keadaan santai.

Jika anda dapati bahawa misai kucing berada dalam keadaan lurus atau menghadap ke hadapan, ia menunjukkan bahawa kucing tersebut berjaga-jaga dan ingin tahu.

Kucing yang marah pula akan membuatkan misainya diratakan pada wajahnya.

Sebagai pemilik kucing, kadang-kala anda mungkin berasakan bahawa misai kucing anda terlalu panjang dan harus dipotong sedikit.

Malah, ada manusia yang kejam memotong misai kucing dengan sengaja hanya untuk suka-suka.

Salah satu persoalan yang datang ke minda sebelum memotong misai ini adalah sama ada ia akan menyakitkan kucing tersebut.

Memang memotong misai ini tidak menyebabkan kesakitan atau pendarahan, tetapi anda harus elak daripada melakukannya.

Misai-misai ini adalah serupa dengan bulu-bulu lain pada badan kucing dan perbezaan utama adalah ia lebih tebal dan mempunyai fungsi tersendiri.

Kerana ketiadaan saraf, tidak ada risiko pendarahan apabila memotong misai kucing anda.

Namun begitu, memotong misai membuatkan kucing berada dalam keadaan tidak menentu atau terumbang-ambing kerana ia menggunakan misai untuk memahami persekitarannya.

Tanpa misai, seekor kucing mungkin kehilangan keupayaannya untuk berorientasi dan bergerak dengan betul.

Seperti yang telah disebutkan sebelumnya, kerana penglihatan dekat kucing adalah lemah, ketiadaan misai akan membuatkan kucing sukar untuk mengesan objek-objek di sekitarnya ketika berjalan di sekeliling kawasan.

Bukan itu sahaja, kucing tersebut juga tidak dapat untuk menganggarkan sama ada ia muat untuk melepasi sesuatu lubang.

Jika anda memotong misai kucing anda, jangan terkejut jika ia menjadi lebih cemerkap daripada biasa.

Malah, kucing anda juga sudah tentu akan mengalami tekanan kerana tidak dapat menggunakan kebolehan semulajadinya.

Jadi, misai kucing memberikan keselamatan kepada kucing dan merupakan elemen penting bagi setiap pergerakan lincah haiwan ini.